text:
Wibaza impamvu yatuma uva cyangwa ureka umurimo w’Imana
Iyo havuzwe umurimo w’Imana,
twumva byinshi ibikorerwa mu nsengero no hanze yazo ariko byose bikorwa
badategereje indi ngororano uretse kwizera ko hariho Imana
izamugororera, bitabujije ko abantu bashobora kukugenera ishimwe n’ubwo
wowe utari uryiteze, hakaba rero hakunze kwibanzwa ngo ni iki cyatuma
umuntu wakoraga uwo murimo abihagarika cyangwa akabivamo burundu cyane
ko henshi usanga hari abo tugenda tubona babivamo mugihe byari byitezwe
ko bazawugumamo.
Nk’uko tubisoma mu ijambo ry’Imana, ubwo Yesu kristo yatoranyaga
abigishwa ba mbere, byagaragaye ko bamwemereye kumukurikira buri wese
abyihitiyemo, ndetse bigaragara ko bakoranye umurimo w’Imana mu buryo
butandukanye,gusa byaje kugera aho bigaragaye ko abari abigishwa be
bibajije cyane iherezo ry’ibyo bakoraga, nibwo petero yabazaga yesu ati
“ese twe twasize ibyacu tukagukurikira tuzagororerwa iki ? Yesu mu
kumusubiza agira iti “mukiri mu isi muzakubirwa inshuro ijana kandi
munabikiwe ubugingo buhoraho nyuma yo kuva mu isi”.
Bene data hari igihe natwe tujya twibaza ikibazo nk’iki, ndetse
tukanacika intege twibaza ngo ese ko dufata umwanya munini mu mirimo
w’Imana, akenshi bitewe no kwigomwa umwanya munini ibyo mungo zacu
n’inyungu zacu muri rusange bikangirika, tukibaza niba tutaba twarataye
ubwenge ? cyangwa se tuti uwaba abiretse ho gato nawe akareba ko yatera
imbere, kurundi ruhande na none hagenda hagaragara abandi batera imbere
nabyo bigatuma bareka wa murimo w’Imana, wakora isesengura rero
ugasanga ko kureka umurimo w’Imana bikunze guterwa no kugira ubwoba
bw’ejo hazaza, gushakisha ubutunzi cyane, kudaha agaciro uwo murimo
hiyongereyeho guteshuka ukajya mu byaha kuko nabyo bituma benshi bivana
muri uwo murimo.
Mu rwandiko Pawulo yandikiye Abaroma 8:35 hagira hati “ Ni inde
wadutandukanya n’urukundo rwa Kristo mbese ni amakuba cyangwa ni ibyago
cyangwa ni ukurenganywa ? cyangwa ni inzara ? cyangwa ni ukwambara
ubusa ? cyangwa ni ukuba mu kaga ? cyangwa ni inkota ? mwibuke ijambo
ry’Imana. Aya ni amwe rero mu magambo akomeye cyane yerekana uburyo
kwemera ko ugiye gukorera Imana uba wemeye umurimo ukomeye cyane, gusa
na none n’ubwo bitoroshye hari ingororano zikomeye cyane kumuntu
uzanesha (ibyahishuwe 2 na 3).
Nk’uko rero bigaragara abantu bari mu murimo w’Imana baba bagiranye
igihango nayo, bikaba bibasaba kwitanga, kwanga ibyo Imana yanga,
ndetse umuntu akagerageza kuba mu isi ariko ntabe imbata yayo nk’uko
tubisanga muri 1 Yohana 2 : 15-17, hagera hati : “Ntimugakunde iby’isi,
cyangwa ibiri mw’isi. Umuntu nakunda iby’isi, gukunda Data wa twese
ntikuba kuri muri we. Kuko ikiri mw’isi cyose ari irari ry’umubiri ari
n’irari ry’amaso, cyangwa kwibona ku by’ubugingo bidaturuka kuri Data wa
twese, ahubwo bituruka mu isi, kandi isi, irashirana no kwipfuza
kwayo,ariko ukora ibyo Imana ishyaka, azahoraho iteka ryose”. Bitari
ibyo impamvu zo zatuma bareka uyu murimo ntibazibura ariko nta n’imwe
Imana iha agaciro.
Ernest Rutagungira


c: text/html

text:
Umuco nyarwanda w’ubaha igisabo cyane kubera agaciro inka zahabwaga mu Rwanda rwo hambere.
Gucunda : Igisabo ni igikoresho cyubashywe mu muco nyarwanda kuva kera, cyifashishwa mu gikorwa cyo ‘gucunda amata’, amata nayo akaba ari ikinyobwa gifite intungamubiri nyinshi ku mubiri w’umuntu.
Gukobwa :Igisabo cyifashishwa mu mihango itandukanye ya kinyarwanda, cyane nko mu birori byo gushyingirwa, aho umukobwa wakowe ahabwa igisabo nk’impano mu majyambere ajyanye mu rugo rwe ,mu kumwifuriza kuzatunga agahorana amata ku ruhimbi.
Bavuga ko igisabo kidapfa gutwara n’umuntu uwo ariwe wese kuko gitwarwa n’umukobwa muto w’isugi kandi ufite ababyeyi bombi. Kugira amata bisobanuye kugira umugisha, kugira abana, gutunga n’ibindi byiza. Gusa kuri ubu usanga hari uburyo igisabo kitagihwa umuco wacyo kubera amajyambere.Usanga ababyinnyi n’abandi bantu bose bagikoresha mu birori hatitawe ku cyo umuco ukivugaho. Ngo si byiza gucunda ubusa nk’uko usanga ababyini babikora kuko umuco utabyemera kuko cyamanurwaga kigiye gucunda gusa.
Ubusobanuro bw’igisabo mu gutwikurura
Umuco nyarwanda w’ubaha igisabo cyane kubera agaciro inka zahabwaga mu Rwanda rwo hambere.
Labels: uburinganire

robotstxt: allowed

filter: keep


text:
Ryangombe azwi nk’imana y’abakurambere yafatwaga na benshi nk’intwari ndetse akaba n’umuhigi w’umukogoto wifashishaga imbwa ze zitari nke.
Ni imandwa imwe mu zizwi cyane mu Rwanda rwo hambere, ari zo Binego, Mugasa, Kagoro, Ruhanga, Nkonjo, Mashira, Umuzana, na Nyabirungu. Izi ziyongeraho Umurengetwe, Umunyoro, Ruhende, n’Intare.
Ikirunga cya Karisimbi kibarirwa mu birunga bitakiruka, ndetse ubushakashatsi bw’urubuga rwa ‘Wikipedia’ bugaragaza ko giheruka kuruka mu myaka 8050 mbere y’ivuka rya Yesu Kristu.
Ni ikirunga gifite ubutumburuke bwa metero ibihumbi 4057, umubyimba wacyo ugiye ugaragazwa n’imyobo icyo kirunga cyarukiyemo, aho yigararagaza cyane hakaba hafukuye nko mu nda y’ikibindi. Mu bushorishori bw’iki kirunga hari ikiyaga gitoya, kitajya gikama haba ku zuba ryinshi ndetse no mu gihe cy’imvura.
Rulinda Daniel waganiriye na RBA yatangaje ko icyo kiyaga cyo mu ntango (niko bacyita) cyaba gishamikiye ku kiyaga cya Kivu, ariko hagendewe ku mateka y’u Rwanda, iyo ntango ni ikimenyetso cy’imyemerere gakondo y’Abanyarwanda.
Yagize ati “Abadutanze kubona izuba batubwira ko iyi ngiyi(ikiyaga) ari intango ya Ryangombe (aho yanyweraga).”
Intango yifashishwaga mu muhango wo guterekera no kubandwa mu Rwanda rwo hambere aho ababikoraga bafataga akabindi bagashyiramo imiheha itatu yo gusomeza, igaragaza imandwa 3 abanyarwanda babandwaga arizo Kagoro,Nyabirungu na Binego bya Nyirakajumba.
Agasongero k’ikirunga cya Karisimbi gakunze kugaragaraho urubura cyane cyane mu gitondo n’iyo imvura ihise, rugashiraho iyo izuba rivuye, hagaragara kandi amabuye y’amakoro, amenshi yamezeho urubobi.
Agace gaherereyemo iki kirunga gahoramo ibicu bibuditse imvura n’izuba rikeya. Ubukonje bwo kuri Karisimbi bushobora kugera munsi ya dogere 0.
Mu ntangiriro z’iki kirunga hari imigano n’ishyamba rigizwe n’ibiti kimeza, birushaho kugenda biba bigufi uko byegera mu kirunga hagati gusa hari n’aho bitamera bitewe n’ubukonje bukabije buhahora ndetse n’amabuye y’amakoro yanamye ahagana mu bushorishori bwacyo.
Kugira ngo ugere ku gasongero ka Karisimbi ukora urugendo rw’amasaha icyenda mu minsi ibiri uturutse ku mbibi z’ikirunga mu Murenge wa Kabatwa mu Karere ka Musanze.
Kalisimbi ni ikirunga giherereye mu majyaruguru y’i Burengerazuba bw’u Rwanda, mu Burengerazuba bwacyo kizengurukwa n’icyitwa Nyiragongo cyo muri Repubulika Iharanira Demokarasi ya Congo, mu gihe Iburasirazuba hari icyitwa Bisoke.


text:
Impamvu abakijijwe bakiri bato bakwiye kwitonda mbere yo kwinjira mu rukundo
Ubusanzwe gukunda si bibi, nta nikibazo kirimo kuba umuntu yavuga ko akunda undi hatitawe ku myaka. Mu matorero akenshi iyo baha impuguro abakiri bato bakunze kubereka ko atari byiza ko bagira abo bakundana mu gihe nta gahunda yo kurushinga irimo gutegurwa. Abavuga ibi babishingira ku kuba bene izi nkundo zikunze kuvamo imyitwarire idahwitse, iyo benshi bakunze kwita agakungu, rimwe na rimwe binagusha urubyiruko mu byaha.
Nubwo nta myaka igenwe yo kugira uwo mukunda waba umuhungu cyangwa umukobwa, hari iteganywa n’amategeko yo kurushinga bitewe n’igihugu runaka, imico runaka n’ibindi.
Hari naho usanga umukobwa cyangwa umuhungu iyo adafite uwo bakundana bishobora no kumutera ipfunwe muri bagenzi be, bakamwita ikigwari. Ibi bishobora gutuma urubyiruko rufata ibyemezo rimwe na rimwe bihubukiwe bishobora no kubashora mu bikorwa bibi by’ubusambanyi.
Hari abakora ibi kubera ibigare, yifuza kuba nk’abandi. Icyakora ibi bikunze kugaragara ahaternira urubyiruko rwinshi nko mu bigo by’amashuri.
Tugarutse rero by’umwihariko ku rubyiruko rukijijwe cyangwa se rw’abakristo ariko cyane abakiri bato, si byiza kubumvisha ko ari bibi kugira inshuti ariko inama umuntu yabaha ni ukubyitondera niba nta gahunda yo kurushinga bafite.
Impamvu ni uko uyu witwa Boyfriend (inshuti y’umuhungu) cyangwa se Girlfriend (inshuti y’umukobwa) wawe, aba ari umuntu w’umwihariko mu buzima bwawe, mubana ubuzima butandukanye n’ubw’abandi.
Ikindi ni uko bisaba kugirana umwanya w’umwihariko ndetse n’ahantu hihariye ari nabyo rimwe na rimwe biza kubaviramo kugwa mu bishuko bitandukanye.
Dore zimwe mu mpamvu umuntu yavuga ko urubyiruko rwa gikristo rukwiye kwitonda mbere yo kwinjira mu rukundo cyane ku bakiri bato cyane:
1. Urubyiruko rwa gikristo rugomba kwitonda kugira ngo rwirinde kugwa mu bishuko. Impamvu ni uko iyo ufashe umuntu ukamukura mu bandi ngo ni inshuti yawe hari ibintu aba agutegerejemo (expectations) kandi byihariye ugomba kumukorera nyamara akenshi nta bushobozi uba ubifitiye ukirimuri iyi myaka yo hasi. Iyo rero bidakunze umutima ushobora kugushuka ko hari icyo ukwiye gukora ngo unezeze uwo ukunda Satani akahazanira ibishuko byinshi bikarangirira mu marira.
2. Kwirinda ibikomere biva mu gutandukana kw’abakundana. Hari imyaka urubyiruko rw’abakiri bato, baba bagifite impinduka nyinshi mu buzima bwabo ndetse no ku mubiri. Uko izi mpinduka ziza, niko umuntu agenda abona ko hari ubundi buzima agomba kubamo butandukanye nubwo yabagamo, iyo rero habayeho gutandukana abantu basigarana ibikomere by’imitima, rimwe na rimwe bigira ingaruka ku buzima bw’imbere.
Ubu abantu benshi bagendana ibikomere byo mu rukundo bitewe n’ibyo bahuriyemo.
3. Ni uko ubuzima bw’urubyiruko bugizwe n’impinduka nyinshi. Biroroshye ku muntu wo mu myaka yo hasi guhinduka nk’uko twabivuze haruguru yaba we ubwe n’ubuzima bwe bushobora guhinduka (aho aba-yagiye kwiga ahandi n’ibindi byinshi cyane ko ataba yigenga ku buzima bwe). Aba agifite abantu benshi bagira uruhare mu myanzuro afata. Mbese ubuzima bw’umuntu w’iyi myaka burangwa n’impinduka nyinshi kandi zitandukanye.
4. Nibyiza kwirinda kwishyira mu nshingano ukiri muto. Akenshi iyo umuntu afite inshuti bimushyira mu mugozi wo kwinjira mu nshingano ukiri muto. Ibi bishobora kugutera kurambirwa inshingano hakiri kare kandi n’ubundi zigutegereje imbere.
Mu by’ukuri birababaje kubona umuntu yarabihiwe n’ubuzima ataraninjiramo. Ibyiza umuntu yakwishimira ubuzima bwo kuba ingaragu kandi akabyubahiramo Imana hanyuma bwarangira ukazakuba no mu buzima bw’abashakanye kuko nabwo n’ikindi cyiciro uba ugomba kwishimira.
Nta bwo tubwira abantu ko kugira inshuti ku rubyiruko rukijijwe rudafite gahunda yo kurushinga ari bibi. Ariko mbere yo gufata icyo cyemezo byaba byiza kubitekerezo bihagije kugira ngo wirinde zimwe mu ngaruka twavuze haruguru. Ikindi hakwiye kubaho kwirinda cyane niba dushaka kubaha Imana kugira ngo hatabaho kugwa mu bishuko bitandukanye bishobora no kugushora mu bikorwa by’ubusambanyi.
Ngizo zimwe mu nama urubyiruko rukijijwe rugirwa, niba uri muri aba ni ahawe ho gutekereza mbere y’ikindi cyose waba ugiye gukora kugira ngo wirinde izi ngaruka, kandi ubeho buzima bwubaha Imana.


text:
Imigati irimo amagi
Ibikoresho
Ifarini 1kg
Amavuta garama 200
Isukari garama 200
Umusemburo grama 15
Umunyu garama 15
Amazi
Amagi 4
Ibi nibyo by’ingenzi ariko ubishatse wakongeramo amata, imbuto, confiture n’ibindi ugakoresha ingano ushatse
Uko bikorwa
- Ushobora kubivangira byose hamwe kintu kugeza ubonye ko byivanze neza
- Fata uwo mutsima wabonye uba ukomeye, upfundikire icyo wapibondeyemo bimare iminota 10
- Bipfundure ukatemo uduce duto bitewe n’ingano y’umugati ushaka na forme ushaka kuyiha
- kurikizaho ibyo bita proofing ( kubyimbisha) ubikoresheje imashini yitwa proofer, utayifite wakoresha ubundi buryo
- Bishyire mu ifuru bimaremo iminota 25
Byatanzwe na Vava


text:
Umuyobozi w’Akarere ka Ngororero, Godfroid Ndayambaje, mu kiganiro yagiranye na IGIHE yasobanuye zimwe mu mpamvu zatumye basubira inyuma, agaragaza n’ingamba zafashwe.
Ndayambaje yavuze ko umushinga w’amazi wadindiye bitunguranye, no kuba hari imirenge igera kuri itandatu n’utugari 17 byari bidafite Abanyamabanga Nshingwabikorwa biri mu byabasubije inyuma.
Yagize ati “Umushinga wagombaga kuzana amazi hano mu Ngororero waradindiye, natwe byaradutunguye kuko twari twakoze ibyo dusabwa byose, WASAC yagombaga kudukorera ku buryo amazi azira igihe, ariko ntibyashobotse ko twesa uwo muhigo”.
Arakomeza ati “Hari abakozi benshi batari bari mu myanya, aho twari dufite ba Gitifu b’imirenge batandatu badakora, batari mu kazi, dufite ba Gitifu b’utugari 17 batari mu myanya, murumva ko hari byinshi byagiye bidindira.
Umuyobozi w’Akarere ka Ngororero akomeza avuga ko umwanya babonye mu mihigo utabashimishije kuko basubiye inyuma, bityo akagaragaza zimwe mu ngamba bafite.
Avuga ko bari gukora ibishoboka byose ngo umuyoboro w’amazi wadindiye usubukurwe kandi amazi agere ku baturage vuba, ndetse imirenge n’utugari bidafite abayobozi, bari kugenda bashyirwaho.
Yagize ati “Ubu turacyavugana na Wasac kugira ngo ayo mazi agere ku baturage neza, aya mbere yatangiye kugera mu kigega, turi kubaka n’ikindi kinini kizayahuriza hamwe kugira ngo abashe kugera ku baturage benshi. Abayobozi na bo turi kugenda tubashyira mu myanya buhoro buhoro, ku buryo twumva tuzagaruka ku mwanya wacu, byaba ngombwa tukaza n’imbere”.
Haracyari impungenge
Bamwe mu baturage bo mu Karere ka Ngororero bavuga ko hari zimwe mu nzitizi bafite zishobora gutuma batesa neza imihigo y’umwaka wa 2016-2017.
Zimwe muri zo ngo harimo kuba ibyiciro by’ubudehe birimo amakosa, bigatuma imwe mu miryango ititabira gutanga umusanzu w’ubwisungane mu kwivuza.
Ikindi aba baturage bavuga ni ihindagurika ry’ibihe rishobora gutuma umusaruro utaboneka uko babyifuza, bityo bakaba bahura n’inzara.
Mu byifuzo byabo, basanga ibyiciro by’ubudehe bikwiye gukosorwa.
Jean Damascene Hategekimana utuye mu murenge wa Kavumu ati “ Ibyiciro by’ubudehe by’ubu bikoze nabi, nk’ubu hari abantu bakennye cyane bashyizwe mu cyiciro cya gatatu, ku buryo nta wushobora kuba yahabwa akazi nko muri za VUP n’ahandi ngo abone amafaranga ya mituweri”.
Arakomeza ati “Impamvu tutitabira kwishyura mituweri, ikibazo ni aho kiri kuko tubura amafaranga, hari nubwo umuntu arwara akarembera mu nzu. Twebwe tubona biriya byiciro by’ubudehe byasubirwamo, kuko uburyo bakoreshe bwo kuzuza turiye dupapuro, ntabwo bwari bunoze.”
Ku kijyanye no n’ubwitabire bw’abaturage mu kwishyura umusanzu w’ubwisungane mu kwivuza (Mutuelle de Santé), abatuye Ngororero kuri ubu bageze ku kigereranyo cya 62%.
Ku mazi meza, abayafite bari ku kigereranyo cya 62%, naho amashanyarazi bari kuri 18%.


text:
Abanyeshuri biga mu kigo cya ETO Gatumba giherereye mu murenge wa Gatumba, akarere ka Ngororero, muri iki gitondo babyutse bafunga umuhanda Muhanga-Ngororero, babuza imodoka gutambuka kugira ngo abazirimo babanze bifatanye na bo mu muganda usoza ukwezi kwa Kamena.
Muri aka gace, abakoraga umuganda basiburaga umuyoboro w’amazi w’umuhanda wangijwe n’ibiza by’imvura biherutse kwibasira cyane akarere ka Gakenke ndetse ngo n’aka karere bikaba byarakagezeho, aho uyu muhanda ngo wangijwe n’iyi mvura kuko yasizemo inkangu.
Nkuko twabitangarijwe na bamwe muri aba banyeshuri, batubwiye ko ngo bafashe iki cyemezo cyo gutega mu muhanda bimwe mu bikoresho bakoreshaga birimo ingorofani, mu buryo bwo gukumira imodoka ngo zadatambuka mu muhanda kandi ari ku munsi w’umuganda, aho buri wese aba asabwa gukora umuganda mbere y’uko ajya mu zindi gahunda ze.
Umwe muri bo witwa Gikoro Bryan wiga mu mwaka wa gatanu mu ishami ry’ubwubatsi (construction) yagize ati: “Nibyo, twebwe twabonye imodoka ziza turavuga tuti nabo badufasha gukora umuganda kuko na bo umuhanda ni uwabo turawukoresha twese. Urareba hari nk’umushoferi ushobora kuza akanyuraho, twatambitsemo ingorofani kuko nta bundi buryo twe twakoresha muri icyo gihe.”
Undi munyeshuri witwa Ngabonziza Bon Fils wiga mu mwaka wa gatanu mu ishami ry’amashanyarazi (Electricite), nawe yagize ati: “Akenshi niba turi abanyarwanda tugomba kwicungira umutekano hari igihe ubona ko ari ngombwa ko umuntu ari bukubangamire bikaba ngombwa ko hari icyo uri bwifashishe kugira ngo ibyo ubigereho. Ntabwo ari ukwicungira umutekano gusa kuko hari ibinyu byinshi byangiritse muri uyu muhanda, byabaye ngombwa ko na bo tubifashisha na bo bagire icyo bakora nk’abanyarwanda.
Aba banyeshuri basaba abantu bose kumva ko umuganda ubareba batanga umusanzu ku biba biri gukorwa mu rwego rwo guteza imbere igihugu cyabo.
Nyuma yo guhagarika imodoka ngo abagenzi bavagamo bagakora umuganda kimwe n’abo banyeshuri.
Ubuyobozi bw’umurenge wa Gatumba ahaberaga uyu muganda, bwavuze ko aba banyeshuri nta makosa bakoze ubwo bahagarikaga izi modoka bitewe n’uko ngo umuganda uba ureba buri muturage wese.
Uwihoreye Patrick, Umunyamabanga Nshingwabikorwa w’umurenge wa Gatumba aganira na Makuruki.rw yagize ati: “Turabibona neza kuko turiyubakira igihugu, kuko umunsi igihugu kiba cyateguye umuganda rusange twese umutima wakagombye kuba kuri uwo muganda rusange. Ntabwo rero wavuga ngo urafata urugendo urujyemo n’ibindi bikorwa byawe nta mpamvu, bakagombye kuza bose tukifatanya.”
Yakomeje agira ati: “ Ibyo abanyeshuri bakoze nta kosa ririmo ikibi ni uko babikora mu kinyabupfura gike, kandi ibyo ntabwo babitinyuka. Ntabwo bari bubyange (abari mu mamodoka), uretse abari bagiye gusenga bo turabareka bagatambuka, abagiye gutabara cyangwa n’izindi mpamvu, ariko nta bwo babyanga bagomba kuza tugafatanya.”
Aba banyeshuri ngo bahagaritse ibi binyabiziga mu gihe inzego z’umutekano zari zitarahagera ngo zitangire gucunga umutekano w’aho igikorwa cyakorerwaga nk’ibisanzwe.
Abanyeshuri batambitse ibiti n’ingorofani mu muhanda babuza imodoka gutambuka
Amafoto: NDAHIRO Valens Papi


text:
Icyaha cy’ubusambanyi ku bantu bubatse ingo ari nacyo aha twise guca inyuma uwo mwashakanye ( kuryamana n’undi mugore utari uwawe), ni ubuhemu bukomeye, kikaba na kimwe mu mpamvu z’isenyuka ry’ingo rya hato na hato. Ubusanzwe iyo umwe mu bashakanye aciye inyuma mugenzi we bashobora gukurura amakimbirane mu muryango ashobora no kugeza abashakanye ku gutandukana, ariko hari n’abadatandukana bagasigarana izina ry’uko babana ariko baratandukaniye mu rugo iwabo.
Iki cyorezo cy’isenyuka ry’ingo ni kimwe mu bibazo byugarijwe imiryango myinshi yaba iy’abadakijijwe yewe n’abakijijwe satani yamaze kwinjiramo kuburyo usanga umwiryane ari wose hagati yabo. Ingaruka z’ibi zigenda zirushaho kuba nyinshi uko iminsi igenda kuko iki cyaha nacyo gifata indi ntera umunsi ku munsi.
Ikibazo kenshi abantu bibaza, mbese uwaciye inyuma uwo bashakanye ko aba yakoze icyaha ku Mana n’uwo bashakanye, mbese ni byiza ko asaba Imana imbabazi gusa?
Bamwe bahitamo ko umuntu uwo wahemukiye atabimenya kubera wenda kwihagararaho, kwanga ko nabimenya muhita mutandukana, kwanga gutakaza ikizere, n’izindi mpamvu zitandukanye. Nubwo ariko izi mpamvu zose zishobora kuba zo bitewe n’ubusobanuro zahawe, uyu muntu wahemukiye uwo bashakanye nubwo yihannye ku Mana, ntibimubuza guhorana umutima umucira urubanza ko yahemutse. Ese uyu mutima umucira urubanza wo akwiye kuwugumana nk’umukristo wahisemo guhinduka? Ibi byatangwaho ubusobanuro butandukanye bitewe n’ubisobanura.
Icyo kwemenya ni uko umukristo wagize iki cyago, intambwe ya mbere ikwiye kuba gusaba Imana imbabazi, ariko nanone hari hakwiye indi ntambwe yo kwihana k’uwo wahemukiye kugira ngo umutima wawe utuze koko niba wiyemeje guhinduka no kureka iyo ngeso.
N’ubusanzwe iyo wibye umuturanyi ntabwo ujya mu rusengero gusa ngo wihane birangire, iyo wahemukiye umuntu ntabwo wihana ku Mana gusa, kwihana gushyitse ni ukwegera n’uwo wahemukiye ukamusaba imbabazi. Aha ntitwirengagije ingaruka zabyo zishobora no kuba nyinshi ariko se duhe agaciro ingaruka, tugateshe gukiza ubugingo? Ni amahitamo ya buri wese.
Umugabo witwa Russell Moore, umunyamerika w’umugabutumwa akaba n’impuguke mu by’iyobokamana, avuga ko kwaturira ubuhemu wakoreye uwo mwashakanye ari ngombwa ndesde bidakwiye kwirengagizwa.
Ashingiye ku ijambo ry’Imana aho Bibiliya igira iti ‘’ kuko umugore adatwara umubiri we ahubwo utwarwa n’umugabo we, kandi n’umugabo na we adatwara umubiri we ahubwo utwarwa n’umugore we.’’ 1 Abakorinto 7:4, yavuze ko iyo wamaze gushaka uba ubujijwe kugira undi wese ufungurira amarembo ku mubiri wawe kuko uba uweguriye uwo mwashakanye.
Ati’’ umugore nta bubasha afite ku mubiri we, ntaba akigenga ahubwo umubiri we utwarwa n’umugabo we, kimwe n’umugabo nawe ntabwo aba agitwara umubiri we uko abishaka ahubwo umubiri we utwarwa n’umugore we.’’
Yongeraho ariko ko ibi yaba umugabo cyangwa umugore nta n’umwe bihesha uburenganzira bwo guhohotera undi abyitwaje.
Akomeza avuga ko kuko umubiri w’umugore ari uw’umugabo n’uw’umugabo ukaba uw’umugore, icyaha cy’umwe kigira ingaruka kuri mugenzi we. Ati ‘nubwo atabimenya bigira ingaruka.’’
Nk’uko byanditswe mu nkuru ya The Christian Post indi mpamvu Johan avuga ni uko mu rushako hakwiye kwirindwa ikinyoma,ahubwo hakimakazwa umuco wo kubwizanya ukuri. Indi mpamvu avuga ni uko kwihana kuzura iyo uwihana yikiranuye n’uwo yahemukiye. Ati ‘’ kwihana kuzura iyo umuntu yihannye ku wo bashakanye.’’
Hai ikindi yongeraho cy’uko abantu bishimira gukora ibyaha ariko ntibashake kwitwa abanyabyaha, ukwiye kwemera kwitirirwa icyaha cyawe nk’uko wemeye kugikora. Ati ‘’Ukwiye kumenya ko uwo mwashakanye afite agaciro kurusha ko wanga kwirengera ingaruka z’ibyo wamuhemukiye, ukwiye kubimwaturira nk’icyaha wamukoreye.’’
Umuntu akwiye gutekereza gukora icyaha ariko yibuka no kwirengera ingaruka zacyo, bya ngombwa ntihabeho kwihagararaho cyangwa kubisobanuza impamvu runaka, oya, ukareka uwo wahemukiye agasuka agahinda niba kamujemo cyangwa se umujinya, amarangamutima y’uko yakiriye ibyo wamukoreye uko yaza kose ukayakira, kandi byaba ngombwa ko mwiyunga ugafata iya mbere guca bugufi.


text:
Reba Video
Igitsina
Ishimwe Elyse
ishimwe.elyse@yahoo.fr
Muraho, mbashimiye uru rubuga mwadushyiriyeho ruzadufasha gushaka inshuti; none nagirango mumfashe kubona inshuti y'umuhungu uri serieux, ukuze (pas moins de 33 ans ni au dessus de 38ans) muremure ariko bidakabije, uziko yitonda cyane utarirukanse mubakobwa kdi udakururana nabo,ukijijwe usenga cyane kdi akaba afite gahunda ifatika, utagira ivangura iryo ariryo ryose(kumoko no kuturere),akaba yuubaha buri wese uko Imana yamuremye. Nubwo ibintu atari byo byubaka urugo uwo muntu azabe yarize nibura A0,kugirango twirinde complexe d'inferiorité. Murakoze N.B: Udakijijwe ntazirirwe jyewe anyandikira rwose,nta mwanya namubonera.
Muraho, mbashimiye uru rubuga mwadushyiriyeho ruzadufasha gushaka inshuti; none nagirango mumfashe kubona inshuti y'umuhungu uri serieux, ukuze (pas moins de 33 ans ni au dessus de 38ans) muremure ariko bidakabije, uziko yitonda cyane utarirukanse mubakobwa kdi udakururana nabo,ukijijwe usenga cyane kdi akaba afite gahunda ifatika, utagira ivangura iryo ariryo ryose(kumoko no kuturere),akaba yuubaha buri wese uko Imana yamuremye. Nubwo ibintu atari byo byubaka urugo uwo muntu azabe yarize nibura A0,kugirango twirinde complexe d'inferiorité. Murakoze N.B: Udakijijwe ntazirirwe jyewe anyandikira rwose,nta mwanya namubonera.
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Iherezo ry’abakiranutsi/ Past Jean Jacques
Zaburi 22:32 bazaza babwire abantu bazavuka gukiranuka kwe ko ariwe wabikoze.
Matayo 25:34 Umwami azabwira abari iburyo bwe ati"nimuze mwebwe abo data yahaye umugisha muragwe ubwami bwabatunganyirijwe uhereye kukuremwa kw’Isi."
Umuntu aremwe mu buryo atatuza ari kure y’Imana, yaremanywe inyota yo gushaka Imana. Gukiranuka nicyo dupfana n’Imana.
Yesaya 6:1
Ni iki Imana yashyizeho kugira ngo umuntu agume muri presence y’Imana? (Kubaho kw’Imana):
- Yatanze Yesu ngo aducungure
Kwihana
Umwuka wera
Dufite ingwate itwemeza ko Imana ibyo yatubwiye ko izabikora. Ese iyo ngwate ni iyihe? Iyo ngwate ni Umwuka wera kuko niwo utwemeza ko ibyo Imana yatubwiye (ijuru n’ubugingo) izabikora.
■Hari ibintu Imana ihishiye abakiranutsi -nibyo amaso atarabona
Abakiranutsi bafite umugisha w’iki gihe n’igihe kizaza kandi urupfu si icyago kuri bo ahubwo ni ukuruhuka (hahirwa abapfa bapfira mu mwami)
2Timoteyo 4:6
Urupfu rw’abakiranutsi rutandukanye n’urw’abanyabwaha kuko abakiranutsi bagira iherezo ryiza n’urupfu ubwarwo rumenya umukiranutsi, ntirumuvogera uko rwiboneye.
Umukristo agomba kugira icyifuzo nk’icya Yobu. Yobu ati" icyampa nkapfa nkuko abakiranutsi bapfa niherezo ryanjye rikamera nkiryabo"
Icyampa nkapfa nk’uko abakiranutsi bapfa n’iherezo ryanjye rikamera nkiryabo.
Rev- Jean Jacques Karayenga


text:
sam.
14
mai
2011
ISOMO RYA MBERE
Igitabo cy’Ibyakozwe n’Intumwa (Intu 11,1-18)
1Intumwa n’abavandimwe bari muri Yudeya, bari barumvise ko n’abanyamahanga bakiriye ijambo ry’Imana. 2Petero rero ngo agaruke i Yeruzalemu, abagenywe batangira kumugisha impaka bagira bati 3«Ubonye ngo uragenderera abatagenywe kandi ugasangira na bo !» 4Nuko Petero abatekerereza uko byose byagenze, nta cyo aciyeho agira ati 5«Nari mu mugi w’i Yope ndiho nsenga nza gutwarwa, maze mbona mu ijuru ikintu kimeze nk’umwenda munini, gifashwe mu mfuruka enye cyururuka gituruka mu ijuru, maze kiza kinsanga. 6Uko nakagihanze amaso, nitegereje mbona inyamaswa z’amaguru ane zo ku isi, ibikoko by’inkazi, ari ibikururuka ku butaka ari n’ibiguruka mu kirere. Nuko numva ijwi rimbwira riti ‘Petero, haguruka wice maze urye!’ 8Ni ko gusubiza nti ‘Oya, Nyagasani ! Nabera sinigeze nasamira icyanduye cyangwa igihumanya.’ 9Ijwi rituruka mu ijuru ryongera kumbwira riti ‘Icyo Imana yahumanuye ntukacyite icyanduye.’ 10Ibyo biba incuro eshatu, hanyuma byose bisubizwa mu ijuru.
11« Ako kanya abantu batatu bari baturutse i Kayizareya bantumweho, baba bahagaze ku rugo nari ncumbitsemo. 12Roho Mutagatifu ambwira kujyana na bo nta gushidikanya. Aba bavandimwe batandatu muruzi ni bo bamperekeje, nuko twinjira mu nzu y’uwo muntu. 13Ubwo adutekerereza ukuntu yabonye umumalayika wamubonekeye mu nzu ye, akamubwira ati ‘Wohereze abantu i Yope, utumire Simoni uhimbwa irya Petero. 14Azakubwira amagambo azagukiza, wowe n’urugo rwawe rwose.’ 15Igihe rero nteruye kuvuga, Roho Mutagatifu abamanukiraho nk’uko natwe yatumanukiyeho mu ntangiriro. 16Ubwo nahise nibuka ijambo rya Nyagasani yavuze ati ‘Yohani yabatirishije amazi, naho mwebwe muzabatirizwa muri Roho Mutagatifu.’ 17Niba se Imana yarahaye abo bantu ingabire imwe natwe igihe twemeye Nyagasani Yezu Kristu, jyewe rero nari nde wo kuburizamo umugambi w’Imana ?» 18Bumvise ibyo baratuza, bakuza Imana bavuga bati « Noneho Imana yahaye n’abanyamahanga kwisubiraho kugira ngo baronke ubugingo !»
ZABURI (Zab 42 (41), 2-3 ; 43 (42), 3, 4)
Inyik/ Umutima wanjye ufite inyota y’Imana Nyir’ubuzima.
Uko impara yahagira ishaka amazi afutse,
ni ko umutima wanjye ugufitiye inyota, Mana yanjye.
Umutima wanjye ufite inyota y’Imana, Imana Nyir’ubuzima ;
mbese nzajya ryari kureba uruhanga rw’Imana ?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatifu,
aho Ingoro yawe yubatse.
Ubwo nzegera urutambiro rw’Irnana,
nsange Imana nkesha umunezero wose ;
maze Uhoraho, Mana yanjye ngusingize,
ngucurangira inanga.
IBANGONDIRIMBO RIBANZIRIZA IVANJILI (Yh 10,14-15)
Alleluya Alleluya.
Yezu ni Umushumba mwiza,
amenya Intama ze, na zo zikamumenya :
yemeye guhara ubugingo bwe ari zo agirira.
Alleluya.
IVANJILI
+ Yohani (Yh 10,11-18)
Muri icyo gihe, Yezu abwira Abayahudi ati 11« Ni jye mushumba mwiza. Umushumba mwiza yigurana intama ze. 12Naho umucanshuro utari umushumba, ntabe na nyir’intama, abona ikirura kije, agatererana intama agahunga ; ikirura kikaziraramo kikazitatanya, 13Agenza atyo abitewe n’uko aba ari umucanshuro,maze intama ntizibe zimushishikaje. 14Ni jye mushumba mwiza ; nzi intama zanjye na zo zikamenya, 15mbese nk’uko Data anzi, nanjye kandi nkamenya Data. Ndetse nemera guhara ubugingo bwanjye, nkabutangira intama zanjye. 16Mfite n’izindi ntama zitari muri uru rugo, na zo ngomba kuzizana zikazumva ijwi ryanjye, maze hakaba igikumba kimwe n’umushumba umwe. 17Ngicyo igitera Data kunkunda, kuko ntanga ubuzima bwanjye kugira ngo mbusubirane. 18Nta we ubunyaga, ahubwo ni jye ubwanjye ubutanga. Mfite ububasha bwo kubutanga, nkagira n’ububasha bwo kubwisubiza. Iryo ni itegeko nahawe na Data. »


text:
Byavugiwe mu nama yahuje uyu muryango, Minisiteri y’ubuhinzi n’ubworozi (MINAGRI) n’abafatanyabikorwa babo mu buhinzi, tariki 05 Ukwakira 2016.
Safari Jean Bosco, umuyobozi wa AGRIFOP avuga ko gukemura ikibazo cy’imbuto ari uko nyishi zikenerwa zatuburirwa mu Rwanda. Imbuto zitumizwa hanze zirimo ibigori n’ingano.
Agira ati “Kugira ngo iki kibazo gikemuke, ni uko ibigo by’abacuruzi b’inyongeramusaruro n’abatubuzi b’imbuto, bafata za mbuto nziza za “hybride” bagatuburira nyinshi mu Rwanda kuko kuzitumiza hanze bigorana bigakerereza abahinzi, bikanatubya umusaruro.”
Akomeza avuga ko ubufatanye ku barebwa n’ikibazo cy’inyongeramusaruro muri rusange n’imbuto by’umwihariko,ari bwo buzatuma haboneka igisubizo kirambye cy’iki kibazo.
Iyo nama yabaye yari igamije kureba uko umuhinzi yakoroherezwa kubona inyongeramusaruro, imbuto n’ibindi byatuma ahinga by’umwuga agamije umusaruro utubutse.
Ni nyuma yaho abahinzi bakomeje kwinuba kubera ko batabonera igihe imbuto bigatuma batinda guhinga, ntibabone umusaruro uko babyifuza. Imbuto bakunze kutabonera zirimo ibigori.
Nyirahabimana Espérance, umucuruzi w’inyongeramusaruro mu karere ka Rubavu, avuga ko kenshi babona imbuto batinze bikagira ingaruka ku bahinzi.
Agira ati “Iyo imbuto yatugezeho itinze, abahinzi batera batinze imvura yatangiye kuba nke, ugasanga bijujuta kuko bataba bizeye umusaruro mwiza”.
Umuyobozi w’ishami ryo kongera umusaruro mu kigo cy’igihugu gishinzwe buhinzi n’ubworozi (RAB), Ndabamenye Thélesphore, avuga ko barimo gukangurira abakora mu by’imbuto kuzongera.
Agira ati “Mu Rwanda dufite abahanga mu bushakashatsi ku by’imbuto, tukaba tubakangurira gukora cyane kugira ngo bazongere mu bwiza no mu bwinshi. Basabwa gufatanya na MINAGRI ibinyujije muri RAB ngo bakore ubushakashatsi buteye imbere ku bijyanye n’amoko atandukanye y’imbuto”.
Akomeza avuga ko ibi bizatuma n’abatubuzi b’imbuto bo hirya no hino mu ntara z’igihugu babona imbuto ihajije, bayitubure ku bwinshi bityo igere ku baturage bose.
Ndabamenye avuga ko kuri ubu mu Rwanda hari abatubuzi bagera kuri 80 bemewe, batuburira imbuto ku buso bugera kuri hegitari 1000. Ibi ngo bikaba byerekana ko iki kibazo cy’itinda ry’imbuto kizaba cyakemutse bitarenze umwaka wa 2018.


text:
Gusaba uko Imana ishaka/EV.Donath
1yohana 5:14-15; kandi icyo nicyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.”
Bene data nejejwe no gusangira namwe amagambo meza agira ati” Gusaba uko Imana ishaka.”
Abantu benshi barasaba, cyangwa batakishwa n’ibibazo bitandukanye, ariko se byose niko Imana ibyumva, mbese byose bisabwa mu buryo Imana ibyumva cyangwa mu buryo Imana ishaka? Ibi ni bimwe mu bibazo nibaza kandi kenshi iyo mbonye abantu barimo basaba cyangwa basenga Imana.
Matayo 7:7, musabe muzahabwa, mushake muzabona, mukomange muzakingurirwa. Uyu murongo uha umuntu wese uburenganzira bwo gusaba, ariko se koko uko gusaba kose Imana irakumva? Ubu ni uburenganzira buhoraho twahawe bwo kujya imbere y’Imana tukayisaba. Ariko se tubukoresha uko Imana ishaka.
Ni gute abantu twasaba Imana mu buryo ishaka kandi yifuza:
Gusaba ufite umutima umenetse: Bibiliya iravuga ngo bene uko gusenga uko gusaba kugera ku Mana. Ibi bishaka kuvuga kubanza ukavanaho ikintu cyose cyagutandukanya n’Imana kuko gusenga ku munyabyaha ni ikizira ku Mana, kuko icyaha ari ubugome kandi ukora icyaha wese ni umugome (1yohana 3:4).
Niba twifuza ko gusaba kwacu kuzamukira kuba urwibutso imbere y’Imana, tubanze twiyunge n’Imana, twitunganye mu mitima yacu, maze tubone gusaba Imana. Yesaya 59:1-2. “Dore ukuboko kw’Uwiteka ntikwaheze ngo ananirwe gukiza, n’ugutwi kwe ntikwapfuye ngo ananirwe kumva. Ahubwo gukiranirwa kwanyu niko kwabatandukanije n’Imana yanyu, n’ibyaha nibyo biyitera kubima amaso ikanga no kumva”. Tugomba gusenga Uwiteka twambaye ibyera nibwo amasengesho yacu azumva kandi akanasubizwa.
Gusabana kwizera: hari gihe abantu basaba Imana ariko ntibayisabane kwizera, bene uko gusaba ntacyo gutanga.
Imana idufashe gusuzuma neza amasengesho dusenga, kugira ngo tumenye neza umwifato nyawo twakagombye kujyana imbere y’Imana. Amen
Ev. NDAGIJIMANA Donath


text:
Tutarebye neza, hari ubwo twakora ibintu bitemewe n’Imana. Urugero, intumwa Yohana yikubise imbere y’ibirenge bya Marayika kugira ngo “imuramye.” Ariko marayika yatanze uyu muburo ngo “Reka ndi imbata mugenzi wawe, kandi ndi mugenzi wa bene So bafite guhamya kwa Yesu: Imana abe ari yo usenga” Ibyahishuwe 19:10). Ku bw’ibyo se, urumva akamaro ko gusenga kwawe kutarandujwe n’uburyo ubwo ari bwo bwose bwo gusenga ibigirwamana?-1 Abakolinto 10:14.
Igihe abakristo bamwe batangiraga gukurikiza imigenzo ya kidini itarashimishaga Imana, Pawulo yarababajije ati “ni iki cyatumye musubira inyuma mu byambere bidafite imbaraga, kandi bikena umumaro, mugashaka kongera kuba imbata zabyo? Muziririza iminsi n’amezi n’ibihe n’imyaka. Ndatinya yuko ahari ibyo nabakoreye naruhijwe n’ubusa” (Abagalatiya 4:8-11). Abo bantu, buri wese ku giti cye, bari bararonse ubumenyi ku byerekeye Imana, ariko nyuma yaho bararengereye baziririza imgigenzo ya kidini n’iminsi mikuru itemewe n’Imana. Nk’uko Pawulo yabivuze, dukeneye ‘gushashaka uko twamenya ibyo Umwami ashima.’ Abefeso 5:10.
Tugomba kureba neza niba twirinda imigenzo itandukira amahame y’Imana. ‘…Mugerageze byose mugundire ibyiza’ (1 Abatesalinike 5:21).
…Nidukora ibyo Imana ishaka twirinda ibikorwa bitandukanye birangwamo umwuka w’iyi si, dushobora kugira ibyiringiro by’ubuzima bw’iteka!


text:
Abatambyi muri Yorodani bisobanura iki muri iki gihe?
Yosuwa 4: 17-18: “Yosuwa ategeka abatambyi ati: nimuzamuke muve muri Yorodani. Abatambyi bahetse isanduku y’isezerano ry’Uwiteka bavuye muri Yorodani bashinze ibirenge I musozi, amazi ya Yorodani aherako arasubirana, asandara hose arenga inkombe nk’uko yari asanzwe.”
Imana imaze guha isezerano Aburahamu ko izakura urubyaro rwe mu buretwa, Yarabikoze n’ishimwe. Hano dusomye, ni igihe bari bageze kuri Yorodani. Bagombaga kwambuka nta yindi nzira yari ihari, kandi nta bwato bwari buhari bwo kubambutsa.Imana isobanurira Yosuwa uko bagomba kubigenza, aba ariko abikora. Yabwiye abatambyi bahetse isanduka y’Uwiteka ko bagomba kujya imbere.Bibiliya iratubwira ngo bakimara guhagararamo, amazi yigabanyamo, ayo haruguru arahagarara yikubira ku mudugudu witwa Adamu(Yosuwa 3:15), ayo hepho aratemba, habonekamo inzira.
Abisiraheri baribabwiwe uko bagomba kugenda: 1. Kubanza kwiyeza, 2. Gushyira intera hagati yabo n’isanduka y’Uwiteka ingana n’imikono ibihumbi bibiri (Yosuwa 3:2-4), ngo kuko iyo nzira batari barigeze bayinyuramo na rimwe.Iyi nzira ya Yesu, nta kindi gihe twigeze tuyinyuramo. Abantu babikoze gutyo, bose bambukira ahumutse Imana ishimwe.Yosuwa akimara guhamagara abatambyi ngo bazamuke, amazi yarasubiranye arenga inkombe kuko cyari igihe cy’isarura ( Yosuwa 3 :15).
Iri jambo ni iryacu mu gihe cyacu, kuko urugendo rwacu rugereranywa n’urw’Abisiraheli. Yosuwa twamugereranya na Yesu, abatambyi bahetse isanduka y’uwiteka nabo n’abantu bose bakiriye Yesu nk’Umwami n’Umukiza, Bibiriya ibita abatambyi b’umwami (bahora banihira ibizira bikorerwa mw’isi), noneho abambuka nabo bakaba abantu bose bifuza kwakira Yesu nk’Umwami n’umukiza. Kwambuka Yorodani, ni ukuvuka, ugakizwa, ukanyura muri iyi si no mu rupfu ukambuka ujya mw’ijuru.
Mu gihe rero Yosuwa( Yesu) atarahamagara abatambyi (abizera Kristo) ngo bave muri Yorodani, abambuka ni bagire vuba. Abatambyi baracyahagaze muri Yorodani bahetse isanduka Y’uwiteka, niyo mpamvu bucya bukira. Uraryama ukabyuka, ujya ku kazi, ujya muri sport no kw’isoko kubera abatambyi bahagaze muri Yorodani.
Yosuwa rero n’amara kuvuga ati nimuzamuke muze hano, amazi azasubirana ndetse anarenge inkombe kuko kizaba ari igihe cy’isarura.Iyeze, rekeraho gukora ibyaha uze dukurikire abatambyi,Yosuwa agiye gutanga itegeko ryo kuzamuka kandi kuko azaba ari igihe cyo gusarura, amazi ya Yorodani azaba arenga inkombe, ngwino tugende. Imana ibahe umugisha mwese ,mwakire neza ijambo ry’Imana.


text:
Abana babiri b’impanga bagaragaye barwanira mu nda ya nyina ubwo nyina yanyuzwaga mu cyuma gipima ababyeyi batwite.
Mu mashusho agaragara ku rubuga www.apexgot.com aragaragaza impanga ebyiri zisa n’aho zirwana ariko zigahita zisabana imbabazi.
Aya mashusho yerekanye ko aba bana bageragezaga kwigana ibyo abari babari iruhande bakoraga.
Umwana w’ iburyo yasaga nk’ufite imbaraga mu gihe uw’ibumoso yari afite amakenga cyane. Umwe yateraga undi utugeri mu gihe undi we yamusomaga mu ruhanga.
Apexgot ikomeza ivuga ko ubushakashatsi bwakozwe n’ikigo kitwa Public Library of Science One bwagaragaje ko imyitwarire y’umuntu itangira akiri mu nda ya nyina ndetse ko umwana ahita atangira gusabana n’abantu nyuma gato amaze kuvuka.
Ikindi cyagaragajwe n’uko imyitwarire y’umwana ishobora kugaragarira ku rureri ubwarwo.
Ubusanzwe gusama k’ umubyeyi bitera ibyishimo mu muryango ariko bikarusha iyo bimenyekanye ko atwite impanga. Abagize uwo muryango bagasigara bategereje abantu bashya bagiye kunguka.


text:
Nyuma yo kubazwa byinshi, Yolanda Mukagasana aratanga ibisubizo
Mu minsi ishize mu kiganiro twagiranye n’umwanditsi w’ibitabo Mukagasana Yolande ku byerekeye ihabwa rye ry’igihembo bise « Prix international de la Paix » bamwe mu basomyi bacu baramwandikiye, ahitamo kubasubiza atanze ubutumwa bwe mu gitangazamakuru IGIHE batanzemo ubuhamya n’ibitekerezo byabo.
Dore ibisubizo yabahaye:
Ku babajije niba babona ibitabo yanditse mu rurimi rw’ikinyarwanda abasubiza agira ati «Ibyerekeranye n’ibitabo nanditse, nta na kimwe kiri mu kinyarwanda. Impamvu nanditse mu (...)
Mu minsi ishize mu kiganiro twagiranye n’umwanditsi w’ibitabo Mukagasana Yolande ku byerekeye ihabwa rye ry’igihembo bise « Prix international de la Paix » bamwe mu basomyi bacu baramwandikiye, ahitamo kubasubiza atanze ubutumwa bwe mu gitangazamakuru IGIHE batanzemo ubuhamya n’ibitekerezo byabo.
Dore ibisubizo yabahaye:
Ku babajije niba babona ibitabo yanditse mu rurimi rw’ikinyarwanda abasubiza agira ati «Ibyerekeranye n’ibitabo nanditse, nta na kimwe kiri mu kinyarwanda. Impamvu nanditse mu gifaransa, si uko nanga ururimi rwanjye cyangwa ntaruzi.
Nifuzaga ko abanyamahanga, cyane cyane abavuga igifaransa bibonera ibyo abayobozi babo badukoreye, cyane cyane Ubufaransa. Ndetse nkimara kucyandika, Abafaransa baranyikoreye, ariko bamwe mu baturage babo baranshyigikiye, ahubwo bituma havuka n’amashyirahamwe yamfashije kurwanira kumenyekanisha ko u Bufaransa bufite uruhare rukomeye muri Jenoside yakorewe Abatutsi mu Rwanda.
Ngiyo impamvu nyamukuru kitanditswe mu kinyarwanda, ahubwo bimwe byahinduwe mu zindi ndimi, uwabishaka wese yabihindura mu Kinyarwanda, cyane cyane inzobere mu rurimi rwacu kuko mbifitiye uburenganzira kandi nanjye nabubaha.
Hari uwabajije Mukagasana niba ajya yibuka uwamuhishe muri Jenoside, yamusubije agira ati « naramushimiye mu mwaka wa 1998, aho yabiherewe n’igihembo. Nkora n’ibishoboka byose agatumirwa mu nama zibera mu mahanga zerekana ubutwari bw’abahishe abandi, nk’Abahutu bahishe Abatutsi muri jenoside. Yageze inshuro nyinshi mu Butaliyani, bamutereye igiti bise « le Juste parmi les Nations Padova » yigeze no kujya gutanga ubuhamya mu Bubiligi.»
Mukagasana akomeza agira ati «Hari uwavuze ko natumye akunda Abasesero. Nanjye ndabakunda cyane nuko ntabona icyo mbaha. Burya hari ikintu nshobora kuba ntumvikanaho na benshi, ni ijambo ubutwari muri Jenoside. Ese kuki ubutwari bwaba ubw’Abahutu bakijije Abatutsi gusa, ntitwumve ko Bisesero ari intwari kimwe n’abandi nka Bugesera, Mwurire, hagomba kuba hari n’abandi tutaramenya. Abagombaga kwicwa birwanyeho kugeza ubwo Leta yakoze Jenoside itera inkunga Interahamwe. N’ubwo abo birwanyeho bose batashoboye kurokoka, ubwo twabita iki kindi kitali intwari.
Ese Birara washyize Abasesero kuri gahunda yo kwirwanaho, akarwana urwo rugamba kugeza bamwishe ntabwo yari intwari? Ese Front Patriotique yahagaritse Jenoside si intwari ?
Hari uwavuze ko ngo nababaye cyane , oya ahubwo nibara mu bagize amahirwe atavugwa. Naho kuba narabereye bamwe urugero rwo kwiyubaka, kubimbwira biranshimishije cyane, ni yo mpamvu kwandika ari byiza mukomeze kandi tugirane inama uko twarushaho kubigeraho.
Abacitse ku icumu twese tukaba igisubizo cy’igihugu, aho kukibera ikibazo. Ndabibasaba kandi nkomeje. Dufatanye, dufashe abatarashobora kwiyubaka biyubake. Ariko kandi simbisaba abacitse ku icumu gusa. Ubundi yakabaye inshingano ya muri Munyarwanda ukunda u Rwanda.
N’ubwo Jenoside yakorewe Abatutsi, ntawe itagizeho ingaruka. Kubona na n’ubu hari Abanyarwanda batataha ngo batarangije akazi (Jenoside). Abacitse ku icumu bo bamenye ko ngo umugabo yigira yakwibura agapfa. Ntitugomba gutegereza utwubaka, tugomba natwe kubigiramo uruhare. Abacu aho bari babone ko twasigaye tukaba intwari, tukibeshaho, imfubyi zikirera, abapfakazi bakaba abagabo n’ibindi. Uwo tubonana intege nke tumufashe uko dushoboye, agwe tumuhagurutse, ananirwe kugenda tumukurure.
Ndi source d’inspiration ku bato? Muranshinyagurira. Ukuntu nkunda urubyiruko, nanjye ni rwo runyubaka kuko rumpa icyizere cy’ejo hazaza heza. Nsanze ari byo nakwishima cyane rwose! Niba rero ariko bimeze,
Mukurangiza mbisabire ikintu kimwe; nimwandike amateka yanyu kuko iyo yanditwe n’abandi ntibayavuga neza uko ari nka nyirayo, kandi mbibutse ko aya mateka nimuyandika ari yo abana bacu baziga mu mashuri bikazabaha kumenya uko bitwara mu mahoro mu minsi iri imbere.
Ibyo kubura Inyumba byo biri ukwabyo, kuko kuri jye no kumwita intwari ntibihagije, sinzi inyito namubonera. Kandi kuba tutaranabimubwiye bihagije
Nongeye kubashimira rero, tugire umutima w,urukundo, dufashe bagenzibacu barokotse jenoside tubabe hafi kuko badukeneye. Tumenye kwicarana nabo tubatege amatwi, tureke kubacira urubanza.
Ubundi nongere nsabe urubyiruko ko rugomba kwitandukanya n’ikibi cyose maze maze mushimishwe no kwitwa Abanyarwanda.
Mugire amahoro"
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ni nyuma y’aho isosiyete itwara abantu mu ndege ya Rwanda Air itangarije ko igiye gutangiza ingendo zerekeza i Abidjan muri Côte d’Ivoire, kimwe mu bihugu biherereye muri Afurika y’Uburengerazuba.
Muri Werurwe 2016, abagize Itorero Intayoberana baserukiye u Rwanda muri Zambia mu Iserukiramuco ryahuje ibihugu bitandukanye mu kwerekana umuco gakondo rinatahana igikombe cy’ishimwe.
Itorero Intayoberana rimaze imyaka mike rishinzwe kuko ryatangiye kwigaragaza mu 2014, rigizwe na bamwe mu bahanzi bavuye mu Itorero Inganzo Ngari ariko riri mu matorero yigaragaza cyane mu gihugu.
Mu mpera za 2015 ryakoze igitaramo gikomeye i Kigali, igitaramo gifatwa nk’icyari icyo kwigaragaza.


text:
dim.
26
déc.
2010
ISOMO RYA MBERE
Isomo ryo mu gitabo cya Mwene Siraki (Sir 3, 2-6.12-14)
2Uhoraho ahimbariza se w’abana imbere yabo, kandi agashyigikira ubutegetsi bwa nyina ku bahungu be 3Uwubashye se aba ahongereye ibyaha bye, 4naho uhimbaje nyina aba ameze nk’uwihunikiye byinshi. 5Uwubaha se azaronka ibyishimo mu bana be, kandi umunsi azaba yambaje, isengesho rye rizakirwa. 6Uhimbaza se azaramba, kandi uwumvira Uhoraho azahumuriza nyina. 12Mwana wanjye, jya ushyigikira so ageze mu za bukuru, kandi ntukamutere agahinda mu buzima bwe. 13N’iyo ubwenge bwe bwakendera, jya umugirira impuhwe, ntuzamusuzugure ngo ni uko wowe ukiri umusore. 14Koko rero ineza ugiriye so ntiyigera yibagirana, ahubwo izakubera impongano y’ibyaha byawe.
ZABURI (Zab 128 (127), 1-2, 3,4.5bc)
Inyik/ Nyagasani, hahirwa abatuye mu ngoro yawe
Hahirwa umuntu wese utinya Uhoraho,
Agakurikira inzira ze!
Uzatungwa n’ibivuye mu maboko yawe;
Uzahirwe kandi byose bigutunganire.
Umugore wawe azamera nk’umuzabibu,
Warumbukiye mu nzu yawe ;
Abana bawe bazamera nk’ingemwe z’imitini,
zikikije ameza yawe.
Nguko uko ahabwa umugisha,
umuntu utinya Uhoraho.
Uragirire amahirwe muri Yeruzalemu,
Iminsi yose y’ubugingo bwawe.
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyakolosi (Kol 3, 12-21)
Bavandimwe, 12mwebwe ntore z’Imana, mukaba abatagatifu bayo ikunda byimazeyo, nimugire umutima wuje impuhwe, ubugiraneza, ubwiyoroshye, ituze n’ukwiyumanganya. 13Nimwihanganirane, kandi niba umwe agize icyo apfa n’undi mubabarirane. Nk’uko Nyagasani yabababariye, namwe nimugenze mutyo. 14Ariko ikiruta ibyo byose, nimugire urukundo ruzabahuriza mwese mu butungane. 15Kandi amahoro ya Kristu naganze mu mitima yanyu, kuko ari yo mwahamagariwe ngo mube umubiri umwe. Kandi mujye muhora mushimira.
16Ijambo rya Kristu niribaturemo, risagambe rwose. Mujye mwigishanya kandi muhanane mubigiranye ubwitonzi. Mujye mushimira Imana mu mitima yanyu muyiririmbira zaburi, ibisingizo n’izindi ndirimbo mubwirijwe na Roho Mutagatifu. 17Ari ibyo muvuze ari n’ibyo mukoze, byose mujye mubigira mu izina rya Nyagasani Yezu, abe ari we mwisunga mushimira Imaha Data. 18Bagore, mujye mworohera abagabo banyu nk’uko bikwiye mubigirira Nyagasani. 19Bagabo, namwe nimukunde abagore banyu, mwoye kubabera abanyamwaga. 20Bana, nimwumvire ababyeyi banyu muri byose, kuko ari byo binyura Nyagasani. 21Babyeyi, namwe ntimugatonganye abana banyu ubutitsa, mutazabakura umutima.
IBANGONDIRIMBO RIBANZIRIZA IVANJILI (Iz 45, 15)
Alleluya Alleluya.
Mu by’ukuri uri Imana itagaragara,
Imana mu bantu, Yezu Umukiza!
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 2, 13-15.19-23)
Abanyabwenge baje kuramya Yezu 13bamaze kugenda, Umumalayika wa Nyagasani abonekera Yozefu mu nzozi, aramubwira ati «Byuka ujyane umwana na nyina uhungire mu Misiri; maze ugumeyo kugeza igihe nzakubwirira, kuko Herodi agiye guhigahiga umwana ngo amwice.» 14Yozefu arabyuka ajyana umwana na nyina iryo joro, maze ahungira mu Misiri. 15Nuko abayo kugeza igihe Herodi apfiriye. Ibyo byabereye kugira ngo huzuzwe ibyo Nyagasani yavugishije umuhanuzi ati «Nahamagaye umwana wanjye wari mu Misiri.»
19Herodi amaze gupfa, Umumalayika wa Nyagasani abonekera Yozefu mu nzozi akiri mu Misiri; 20aramubwira ati «Haguruka ujyane umwana na nyina usubire mu gihugu cya Israheli; kuko abashakaga kwica umwana bapfuye.» 21Yozefu arabyuka ajyana umwana na nyina, asubira mu gihugu cya Israheli. 22Ariko yurnvise ko Arikelawusi yazunguye se Herodi mu Yudeya, atinya kujyayo. Nk’uko rero yabisobanuriwe mu nzozi agana mu karere ka Galileya, 23ajya gutura ku musozi witwa Nazareti. Bityo huzuzwa ibyavuzwe n’abahanuzi ngo «Azitwa Umunyanazareti.»


text:
No mu buryo bw’Umwuka wategura ejo hawe!
Kwizera niko kwatumye Nowa atinya Imana amaze kuburirwa nayo iby’ibitaraboneka, akabaza inkuge yo gukiza abo munzu ye, ariyo yacishije iteka ry’abari mu isi, aragwa gukiranuka kuzanwa no kwizera Abaheburayo 11:7
Nowa ntabwo yari azi neza niba koko hazabaho kurimbuka kw’isi, cyakora kuko yumvise Imana ivuga ibyo kurimbuza isi umwuzure, yemeye kuyumvira, Imana imuhereza ikerekezo hamwe nuko azabyitwaramo Nowa arabyemera.
Mugihe umwuzure wari utaraza, Nowa yagiriye Imana ikizere yemera guhindura uburyo bwo kubaho ahubwo agendera ku murongo Imana yamuhereje. Nowa ntiyari azi neza ko ibyo bizaba ariko yari yarumvise Imana ivuga arangije arizera.
Nowa yari umukiranutsi w’Imana, igihe cye cyose yakimaze yumvira icyo imubwiye. Mu byukuri yagendanaga n’Imana. Ninayo mpamvu Imana nayo yamugiriye ikizere igatangira kumubwira ibigiye kuba mu isi.
Imana yamutegetse kubaza inkuge kugira ngo azabashe kurokora abazumva imiburo bose hamwe n’abo munzu ye ndetse n’inyamanswa, Nawe ntiyigeze ashidikanya ahubwo yakoze icyo Imana imubwiye.
Buri kimwe cyose yakoraga ku nkuge yabaga yakibwiwe n’Imana, intambwe kuyindi niyo yamuyoboye uburyo inkuge igomba kubakwa. Kuberako yagendanye n’Imana kandi akayumvira muri byose byahinduye ejo he kuba heza, ubwo umwuzure wabaga mu isi abantu bose bari muri iyo nkuge barapfuye ariko Nowa n’abandi bose bemeye kwinjiramo bararokotse.
Uyu munsi ntawakwemeza neza ko ejo he ahazi, akenshi nk’abantu tubara ibya none.
Ubusanzwe ejo hategurwa none.
Inkuge ya Nowa uyu munsi turayigereranya n’agakiza Imana yatanze kubuntu ariko hariho abatarigeze bagahereza agaciro bahitamo kwikorera ibyo bishakiye, nyamara abo kwa Nowa nabo bari bazi ko Nowa yivugira iby’uwo mwuzure ntabizigera bibaho, ariko igihe cyarageze birasohora.
Agakiza karatanzwe ku buntu kandi umuntu wese yarakwiriye kukemera, nibwo buryo bwiza bwo gutegura ahazaza heza, kuko ubwo urugi ruzaba rukinzwe nta muntu numwe uzemererwa kongera kwinjira kuko amahirwe yo kwihana no gukizwa azaba yaratanzwe abantu bakayirengagiza.
Niyo mpamvu umunyabwenge akwiriye kumenya igikwiriye kugira ngo ejo he habe hameze neza.
Ukwiye guhora wegera Imana Imana ukajya usenga ugira uti ‘’Mwami ndashaka kugendana nawe, nyigisha, fungura amaso yanjye kugira ngo mbashe kumenya icyo unyifuzaho.’’ Ugasaba Imana Ikakwereka uko ugomba gutegura ejo hawe. Ukemera kuba umugaragu mwiza ugandukira shebuja. Humura nubikora neza nawe azakubwira ijambo ryiza kuri wa munsi, Imana ikubashishe mu izina Yesu, Amen.


text:
Rwanda | Abapfakazi ba Jenoside barashimwa ko bakora, bakibeshaho mu bunyangamugayo
Abapfakajwe na Jenoside yakorewe Abatutsi muri Mata 1994 mu Ntara y’Iburasirazuba bashimwe n’abayobozi b’Imirenge SACCO muri iyo Ntara ko mu byago bikomeye byo kuba bonyine nyuma ya Jenoside babashije kwibeshaho mu bunyangamugayo ndetse bakaba barangamiye iterambere no kubaho neza badahaye urwaho ababapfakaje bakanabahekura.
Mu nama abanyamuryango ba AVEGA bagiranye n’abayobozi b’Imirenge SACCO mu Ntara y’Iburasirazuba kuwa 31 Werurwe uyu mwaka, abayobozi ba SACCO bashimye imikorere myiza igamije iterambere iranga benshi mu bapfakazi ba Jenoside muri iyo Ntara, ndetse bemera ko bagiye kugirana imikorere n’ubufatanye bwa hafi, binyuze mu ihuriro AVEGA rihuje abapfakazi ba Jenoside, Umurenge SACCO ukabafasha kubona igishoro cyisumbuyeho kuko benshi bazi gukora neza bakunguka, bakaba babangamirwaga no kubura igishoro gihagije.
Aba bayobozi ba SACCO bamurikiwe bimwe mu byo abapfakazi ba Jenoside bigejejeho bakoresheje inguzanyo nto bahabwaga n’ihuriro ryabo AVEGA, basanga aba bapfakazi bongerewe ubushobozi babasha gukora byinshi byisumbuyeho, bagatera imbere kurushaho.
Seminega Jean de Dieu ushinzwe imishinga y’iterambere muri AVEGA Rwamagana avuga ko abapfakazi ba Jenoside bagaragaje ubushake bwo gukora n’ubunyangamugayo, ariko bakaba baragiye bazitirwa n’ubushobozi buke kuko AVEGA yabagurizaga amafaranga make ifite mu isanduku yayo.
Bwana Seminega ati “Twasabye abayobozi ba SACCO kudufasha nyuma yo kubona ko benshi mu bapfakazi ba Jenoside bafite ibikorwa byiza bageraho bakoresheje amafaranga make, tukaba tuzafatanya kubona no gucunga inguzanyo nini zitangwa na SACCO.”
Bamwe muri aba bapfakazi ariko ngo batinyaga kwaka inguzanyo mu bigo by’imari kubera ahanini kudasobanukirwa n’imikorere yabyo, kutagira ingwate n’imyumvire ya bake muri bo.
Ubu ariko ngo bumvikanye uburyo AVEGA yabera ingwate abatazifite kandi bafite ibitekerezo byakunguka amafaranga ndetse n’umuhate wo gukora bakiteza imbere, maze SACCO zikabaha ingwate bakeneye.
Aba bayobozi ba SACCO bashimye imikorere n’ubunyangamugayo buranga abapfakazi ba Jenoside, bemeranya ko bagiye gufatanya buri ruhande rugatera imbere kurushaho.


text:
Jye numviye ubutumwa bwiza ku muhanda ntegereje bisi!
Amazina yanjye nitwa Edouard muri byinshi Imana yakoze nifuje kubahgezaho uburyo Imana yankuye mu mwijima, ikamurikishiriza umucyo w’agakiza kayo.
Nizeraga ibigirwamana ababyeyi banjye baramyaga ari nabyo byasobanuraga Imana mu maso yanjye. Rimwe na rimwe iyo nabaga mpuye n’akabazo najyaga nanabisenga.
Kuri njye Yesu numvaga atabaho na Bibiliya sinayubahaga sinabonaga ko ari igitabo cy’ikitegererezo ahubwo nayifataga nk’ibitabo bisanzwe. Kubera ibyo bigirwamana by’ababyeyi banjye ntabwo nigeze nkunda kwiga, sinabashije gukomeza amashuri yanjye yisumbuye, ahubwo natangiye kujya ninywera ibiyobyabwenge njya no mu buraya, ibyo nabikoraga nziko aribyo bizampa umunezero. Ntabwo nari nziko hari undi uri hejuru yabyo wakora ibirenze ibyo bikora.
Maze gutsindwa iby’ishuri, nahuye n’umubyeyi mu mugi w’igihugu cyanjye ndamukurikira kugirango ampe akazi. Ariko hashize amezi make mpageze uwo mubyeyi arapfa. Byarankomereye cyane numva ntaye umutwe , na za mana nasengaga ntacyo zari ziri kumarira.
Umunsi umwe ubwo nari ndi aho bategerereza bisi, umuntu umwe atangira kuvuga ijambo ry’Imana, atangira no kuvuga kuri Yesu, avuga ko ariwe wenyine muhuza w’abantu n’Imana, amaze kubwiriza ikigisho cye aragenda ndangije ndamukurikira, musaba ko yakomeza akambwira byinshi kuri uwo mugabo witwa Yesu.
Yansabye ko nazamusanga kw’itorero aho asengera, naje kujyayo mpageze, umuntu umwe atangira kumbwira ibya Yesu, uwo ariwe, n’impamvu yapfuye. Uwo munsi nemeye umuhamagaro wa Yesu ndangije ndakizwa, nakira Yesu nk’umwami n’umukiza wanjye.
Natangiye gusenga, Umwuka wera amfasha kubaho muri ubwo buzima bushya nari ntangiye bwo kwitandukanya n’ingeso mbi z’uburaya n’ubusinzi, ntangira kwitoza kujya mu matsinda yo gusenga Imana.
Nyuma kubw’imbabazi z’Imana naje kubona akazi. Iyo ndi mubikomeye mpamagara Imana nayo ikanyitaba. Ni ubufasha bukomeye guhindurwa kuba umukristo, uba ubonye umubyeyi utakira kandi akakumva.
Imana naje kumenya ntiri nka bya bigirwamana bya mbere bigira amaso ntibibone, bikagira matwi ntibyumve gutaka kw’ababyemera, bigira amaguru ariko ntibyaguherekeza mu kaga, bifite amaboko ariko ntacyo bishoboye gukora.
Imana Se w’Umwami wacu Yesu Kristo niyo ibasha gukora ibikomeye, niyo iri hejuru ya byose, iravuga igasohoza, ntimeze nk’ibigirwamana, abayiringira ntibazakorwa n’isoni na gato, Amen.


text:
Inweri z’amarasta ziba mu buryo bwinshi butandukanye ariko bumwe muri bwo usanga busa neza cyane kandi bukabera abantu benshi
Amarasta y’inyabutatu ari bouclé ku musozo wayo hasi usanga afite isura nziza ariko bikaba akarusho iyo uyarekuye ntuyafunge kuko aba amaeze nk’imisatsi myiza irambuye miremire.
Bene aya marasita ushobora kuyafunga mu buryo bwinshi bitewe nuko ubyifuzakandi bwose busa neza iyo wabyitondeye ukayafunga neza.
Mu gihe wasutse amarasta ari bouclé ku musozo kandi adasutse ngo bageze hasi biba byiza iyo uraje mu mutwe agatambaro gafata imisatsi kuko iba ipfuragurika ikaba yakangirika vuba.
Amarasta arekuye
Inweri z’amarasta ziba mu buryo bwinshi butandukanye ariko bumwe muri bwo usanga busa neza cyane kandi bukabera abantu benshi
Labels: umusatsi


text:
"Mutange namwe muzahabwa. Urugero rwiza rutsindagiye, rucugushije, rusesekaye ni rwo muzagererwa, kuko urugero mugeramo ari rwo muzagererwamo namwe" - Luka 6:38
Aba pasitori babiri bakundaga gusangira, umukuru abanza kwishyura ibyo bari bafashe. Ku nshuro yakurikiyeho umuto afata umwanzuro ko ari we uri bwishyure byose maze pasitori mukuru amubaza niba yibutse gusigira abakora muri iyo resitora amafaranga bakunda gusiga ku meza. Pasitori muto amubwira ko yabyibagiwe maze ashyira amafaranga make ku meza.
Ariko bamaze gusohoka, pasitori muto aramubwira ati "hari ibyo nibagiriwe muri resitora!" Ahita agaruka afata ya mafaranga bari bamaze gusiga ku meza arayabika ariko undi na we amubonera mu idirishya arimo afata ya mafaranga.
Umupasitori mukuru abonye ibyo mugenzi we akoze asubira inyuma asaba imbabazi uwakoraga muri iyo resitora amuha ayo gusimbura aya wa mupasitori muto yaramaze gufata. Nyamara bari bayasize ku meza kugira ngo bafashe abakora muri iyo resitora. Ntibikunze kubaho ko umuntu yifuza gusubirana impano yatanze.
Hari urutonde rw’ ibindi bitandatu ukwiye gusobanukirwa ku "Gutanga":
1. Gutanga ni uburyo uba ubonye budapfa kuboneka: hari abantu tubana ariko tudashobora gusabana na bo mu buzima bwa buri munsi. Ni wo mwanya umuntu aba abonye wo kugira ngo umenyekanishe izina rya Yesu Kristo kuko Imana yabashyize aho ushobora guhura na bo kubw’impamvu
2. Umutima w’ubuntu ni inzira yokwereka abandi Yesu Kristo: Uburyo dukoresha amafaranga dufite byerekana uko dukunda abandi. Amatorero afite abakristo bafite umutima wo kugira ubuntu; usanga agaragaza itandukaniro ku buryo usanga bafite iterambere rihambaye.
3.Ushobora gufasha kugira ngo nibura uhindure ibyo abantu batekereza bitewe n’abandi bakristo batagira uwo mutima bakora: hari igihe ukora ikintu bakavuga bati "nibe nawe ntu meze nk’abandi" Umuntu uvuga gutyo aba yarahuye n’abantu ntibamwerere Imbuto nziza.Iyo rero ubonye ubwo buryo ukwiye kubukoresha kugira ngo uzane impinduka nziza.
4.Uko utanga bigaragaza umutima w’impuhwe no gushima: Dufashe urugero rw’abakora akazi ko gutanga serivise mu ma resitora, ubona ko bakora amasaha menshi ku munsi.Ni na ko baba bahura n’abababwira nabi kandi nyamara bamwe ugusanga bahembwa amafaranga make, ku buryo bitagutangaza usanze ayo wamuhesha umugisha ari yo yakwifashisha mu kugera ku cyo akeneye. Iyo ugize icyo umuha, uba ugaragaje impuhwe, urukundo ndetse no kumushimira; ibyo Imana ikaba ibyishimira cyane.
5.Ubutunzi bwose tubukesha Imana: Abenshi Imana yabahaye ibihagije, niyo mpamvu umugisha Imana yaguhaye uba ukwiye kuwuhesha n’abandi kugira ngo uheshe Imana icyubahiro yo yaguhaye ubwo butunzi kandi ni imwe mu nzira y’ivugabutumwa ituma abantu bakwigiraho.
6. Gufasha byongera ubusabane bwawe n’uwo ufasha: Uko wegera umuntu ni ko mu menyerana, bikaba byakorohera ku mubwiriza ubutumwa bwiza cyangwa se bikaba byabafasha birenzeho mu guhuriza hamwe kwizera kwanyu.
Kugira urukundo ni imwe mu nkingi fatizo umukirisitu akwiye kugira cyane ko Bibiliya ivuga ngo "Bakundwa, dukundane kuko urukundo ruva ku Mana. Umuntu wese ukunda yabyawe n’Imana kandi azi Imana. Udakunda ntazi Imana kuko Imana ari urukundo" -1 Yohana 4:7-8.


text:
Feb 29, 2016 Bienvenu Ndacyayisenga Abafatanyabikorwa 0
Ibigeragezo byarankubise, Imana yari yarambwiye muri icyo gihe ngo ninkizwa neza izampa umugisha. Najyaga nsenga nyibaza nti ubundi uranzi ? Ibimbaho se byo urabibona? Ubwo kandi nabaga mbabaye cyane. Nibwo Imana yampamagaye mu izina irambwira ngo ”Mwana wanjye Liliane ndakuzi, kandi ndagukunda”. Imana yampaye amasezerano menshi,
Narasibiye mu wa gatatu nabwo sinatsinda ngira amanota FARG yemeraga njya muwa kane mu icungamutungo kuko najyaga numva nisuzugura nkumva ntacyo maze. Ngahora mbona nta kintu na kimwe navuga mu bandi ngo cyemerwe. Imana irambwira ngo : “Nzanyuza kugira neza kwanjye imbere y’amaso yawe kandi ngushyize muri iki kigo ngo unkorere”.
Byari ibintu bikomeye, nibonaga nk’insuzugurwa kandi ni ko byari biri usibye ko navukaga I Kigali nta kindi gishingirwaho n’abantu nari nujuje. Icyo gihe nigaga muri koleji APPEC REMERA RUKOMA. Muri uwo mwaka habaye amatora y’abanyeshuri baba bangize Doyenne w’abanyeshuli barenga 800, njyewe nagize ubwoba njya gusenga nsaba Imana ubwenge kandi ibyo narabibonye ko yambaye hafi. Nayoboye imyaka 3.
Gusa nsubiye inyuma ndangije umwaka wa mbere nibwo nabonye urwandiko ruvuye mu Bubiligi rw’umuzungu wari umukoresha wa Papa, dutangira kujya tuvugana numva na byo biranejeje kuko nari mbonye umubyeyi nanjye umpa agaciro nk’umwana,
Ngeze mu mwaka wa gatanu azana n’umufasha we baza kunsura mu Rwanda, narishimye, nariye icyo nshaka, nywa icyo nshaka, ni nabwo nagize amanota menshi kuko nari mfite umutima mwiza no gutuza. Uwo mubyeyi yangiriye neza cyane ibyo yagombaga gukorera Data yarabinkoreye, nari narabaye umwana mu muryango.
Byageze aho yaje gusubira iwabo ndi muwa gatandatu kuko yari ashaje cyane bigeze tariki ya 06 Kanama 2007 nawe arapfa sinabimenya gusa muri iyo minsi kuwa 16 Kanama 2007 nafashwe n’uburwayi bw’umutwe ndarwara cyane nkata ubwenge, nari nteye agahinda kurwarira mu banyeshuri bamwe bati ni abadaimoni b’iwabo bamufashe, abandi ngo yasaze, yahahamutse mbese umuntu wese icyamuzagamo ni cyo yavugaga kumbi nanjye ubwanjye sinari nzi icyanteye ubwo burwayi. Ni ukuvuga ngo ya mibabaro yose nagize nibwo n’ibindi bibi, byose nabonye byaragiye bimbamo ndangije mera koko nk’umusazi.
Tariki ya 18 Kanama 2007 ni bwo namenye ko uwo mubyeyi wanjye wundi yapfuye noneho birushaho kuba bibi, nagize igikomere cyo kuba imfubyi kabiri.
kandi nari mfite ikizamini cya leta niteguraga mu kwa 11, ubwenge bwari bwaragiye n’izina ryanjye nabaga ntarizi. Imana ni umubyeyi yambaye hafi nabaga muzima ngasenga Imana ikambwira ngo nzagukiza.
Nakoze ibizamini ndwaye gutyo, kandi nari umuhanga ariko na ryo ryari ishuri ry’Imana ngo nzababwire ko n’indwara Yesu azikiza. Nisanze nabuze diplome ariko kuko nari narabyiteguye ntibyambabaje. Nakomeje gusenga njya kwa muganga w’indwara zo mu mutwe bampa imiti bambwira ko nintakira bazanyohereza i Ndera.
Natashye mbabaye mbwira Yesu ngo nutankiza wenda nzapfe sinzasubira kwa muganga kuko nabonaga nta wuzandwaza, nkabona ari no kuruhanya. Nakomeje gusenga cyane nsengera ubwo burwayi. Igihe cyaje kugera Imana irambwira ngo ndagukijije. Umukozi w`Imana yararirimbye ngo : “Wa mfubyi we, tuza mu gihe kiri imbere bazakwita uhiriwe, tuza…”. Nararize cyane mbwira Imana ngo nkurikije ibyo wankoreye byose sinzongera kubabara.
Mu kwezi kwa 12 umwaka wa 2007 nibwo umucyo wamuritse mu mutima wanjye, intimba n’agahinda nahoranaga numva birashize Numva ndabohotse cya gisebe cyari kiri ku mutima wanjye numva kirashize.
Abantu bose bansengeye n’abandwaje ndetse n’abamvuje barimo uwaje kuba umutware wanjye na Famille Muhire Emmanuel Uwiteka abampere umugisha mwinshi.
Narangije kwiga amashuri yisumbuye muri 2008. Namaze imyaka 3 ntiga ngahora nsenga kuko ntari kwiga kandi ntabuze ubwenge. Naje kubona ikiraka cyo kwishyuriza Akarere ka Gasabo imisoro mu Isoko rya Kimironko, numva ndanezerewe kuko niguriraga icyo nshaka ubuzima mbona butangiye guhinduka ariko nkakomeza kubwira Imana ngo izampindurire akazi impe no gukomeza amashuri yanjye.
Nakomeje gukora umurimo w`Imana ndirimba nkabifatanya no gusenga. Nari mfite isezerano ry’uko nzagira urugo. Muri 2011 Imana yankoreye ubukwe bwiza ntatekerezaga, reka mbabwire ko iby’Uwiteka yambwiye byose ku bukwe bwanjye yarabikoze. Nari narasabye Imana ngo izampe umugabo w’umukozi w’Imana kandi w’inzobe kugirango njye murebera mu ishusho ya Data nakundaga, Imana ijya yumva ibyo isabwa yaramumpaye rwose mwiza kandi yaduhaye umugisha wo kugira urugo rwiza, Kandi yaduhaye gukorana umurimo muri chorale imwe.
Muri 2012 naje gutangira kwiga Kaminuza kuko Imana yari yarambwiye ngo nziga ndi mu rugo rwanjye simbyemere ariko Imana na byo yarabikoze ngagiza kwiga muri kaminuza yigenga ya Kigali (ULK). Si ibyo gusa yaje no kumpindurira akazi muri uwo mwaka, impa akandi keza kanejeje. Ndashima Imana cyane ko ijya irinda ijambo ryayo kugeza irisohoje. Kuri ubu ndi umuririmbyi muri Korali Jehova-Jireh (CEP-ULK)
Nsoje mbambwira ngo muhumure, mukomere, mwiyongeremo imbaraga y`ubutwari kuko Imana dusenga ntiruha, ntirambirwa yiteguye gukomeza kutugirira neza.”.
Nd.Bienvenu/Isange.com/Email;bienvenu1512@gmail.com Tel;0785247778,0725040607
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Dore ibintu ushobora gukora kugira ngo ubagarire urukundo kandi unashimishe uwo ukunda bityo utavaho witesha amahirwe yo gukunda no gukundwa.
Urubuga rwa internet twifashishije tubitegura www.anvari.org rugaragaza ko hari ibikorwa by’urukundo bigera kuri 50 umuhungu cyangwa se umukobwa ashobora gukora kugira ngo ashimishe uwo akunda kandi binamufashe no kumva ibyiza byo kuba mu rukundo.
Muri ibyo 50 twabatoranirijemo 20 bishobora kubafasha m’urukundo rwanyu. Ibyo bikorwa ni ibi(...)
Dore ibintu ushobora gukora kugira ngo ubagarire urukundo kandi unashimishe uwo ukunda bityo utavaho witesha amahirwe yo gukunda no gukundwa.
Urubuga rwa internet twifashishije tubitegura www.anvari.org rugaragaza ko hari ibikorwa by’urukundo bigera kuri 50 umuhungu cyangwa se umukobwa ashobora gukora kugira ngo ashimishe uwo akunda kandi binamufashe no kumva ibyiza byo kuba mu rukundo.
Muri ibyo 50 twabatoranirijemo 20 bishobora kubafasha m’urukundo rwanyu.
Ibyo bikorwa ni ibi bikurikira:
1. Mu gihe uri kumwe n’uwo ukunda, jya ugerageza kumubwira mu ijwi ryoroheje ndetse akenshi nujya kumubwira akantu gasekeje cg se k’ibanga ujye ukoresha kumwongorera, ngo kuko ibi bituma yumva ibizongamubiri n’itandukaniro riri hagati yawe n’abandi.
2. Gerageza kumufata mu kiganza igihe muri kumwe mugendana, ngo kuko ibi bituma akwiyumvamo cyane, akanumva ko utamuri kure.
3. Niba kandi yagusuye, muhamagare umujyane mu gikoni mutegurane ifunguro. Urugero nk’umureti, agafiriti, gukaranga ubunyobwa n’ibindi. Ibi rero ngo biramushimisha kabone niyo mwateka ibitaryoshye.
4. Jya ukunda kumuha impano akenshi ndetse wibande kuzihendutse cyane rwose ngo kandi ujye ureba iyo atatekerezaga ko wamuha.
5. Kora ubushakashatsi umenye umwenda akunda muyo ufite hanyuma ube ari wo wambara igihe cyose muri kumwe.
6. Numuramutsa, jya umuhobera cyane kandi umwegereye kabone niyo mwaba muherukana vuba.
7. Fata igihe umubwire mutemberane mujye ahantu kure n’amaguru kandi hitaruye nko ku mucanga, mu ishyamba n’ahandi.
8. Jya ukunda kumubwira ko ari we wenyine wifuza kandi utamubeshya.
9. Fata akanya igihe muri kumwe umufate ku rutugu, umurebe mu maso na we akurebe, mumare nk’iminota ibiri mutavuga, ubone umubwire ko umukunda nibiba ngombwa unamusome utamuteguje.
10. Kora akantu kerekana ko mukundana igihe muri no mu bantu benshi.
11. Muririmbire kabone nubwo waba udafite ijwi ryiza ngo we biramshimisha
12. Mutumire aze musangire ifunguro haba mu rugo cyangwa se muri restora.
13.Mufate akaboko umurebe mumaso hanyuma umusome ku kiganza nurangiza uhite ugishyira mu gituza cyawe mu gice guherereyemo umutima (ibi biba byiza ngo iyo bikozwe n’umuhungu).
14. Jya umusaba uburenganzira bwo kumuhamagara kenshi.
15. Mu gihe wagize akazi kenshi, gerageza gushakisha byibura iminota mike ujye ahantu hatari urusaku hanyuma umuhamagare wibuke no kumubwira ijambo ngo “ndagukunda” (I love you).
16. Gerageza kumukorera ibintu bimwereka ko harimo ubwitange ariko wirinde kumubwira ko witanze. Wowe bikore, hanyuma we abibone utarinze kubimubwira.
17. Gerageza kumushushanyiriza ibyishimo byo kuba ari we muri kumwe mu rukundo.
18. Mufashe kwitoza kubwirana amagambo y’urukundo mu ndimi z’amahanga
19. Mujye mukorana gahunda zimwe na zimwe nko kujyana gusenga, kureba film, umupira n’ibindi bitandukanye ariko mwirinde kubana ahantu hamwe ( mu gipangu kimwe).
20. Jya wibuka amatariki afata nk’ingirakamaro mu buzima bwe nk’itariki ye y’amavuko, iy’umubatizo we, umunsi w’umutagatifu we n’izindi kandi umwereke ko wabyibutse.
Yanditswe na Niyomugabo Robert/Muhabura.rw
BAVANDI,IBINTUNUBURYOHE,NTAWASOMA,ANOMAGAMBOGWAZONGEREKUTUMVIKANANUWO,AKUNDA,,,,MURAKOZETURABAKURIKIRANA%=%
Ibintu ningenzi nuko bamwe muritwe bitatugeraho mwakoresha uburyo bitugeraho twese cyane nkurubyiruko
urukundo ni ngenzi kbs!


text:
Parajubaea torallyi
Parajubaea torallyi ni imikindo myiza cyane kandi ibasha guhangana no kwihanganira ibihe bibi cyane. Icyakora, ihingwa gake cyanye hanze y’ubuturo bwayo kimeza na abanyabusitani bitewe nimbuto zayo nini cyane (bivugako ubwikorezi bwacyo bwo mu bwato buhenze), ubuturo bwayo kimeza ni Boliviya.
Ni kimeza muri Boliviya, gikura muduce twumagaye kandi dufite ivumbi ryinshi, hagati y’ibibabaya by’ Ubuhinde k’ubutumburuke bwa metero 2700 na 3400 uvuye kubutumburuke bw’inyanja. Niyompamvu, iyi mikindo, aricyo kimera cyambere kwisi gishobora gukurira ku ubutumburuke burebure cyane aho ariho hose ku Isi. Ni gakeya cyane Ubushyuhe bujya hejuru ya 20 °C kandi akenshi usanga kuri ubu butumburuke nijoro haba hari ibihu byinshi cyane. Ubushyuhe usanga bugera hasi ya 7 ni ukuvuga –7 °C mugihe cy’ukwezi kwa Nyakanga na Kanama (Igihe cy’impeshyi) kandi igipimo cy’imvura mugihe cy’umwaka kingana gusa na metero 550 ni ukuvuga 550 m. [1]


text:
nyashya na baba
Habayeho umugabo n'umugore bakagirana abana babiri, umuhungu n'umukobwa. Umuhungu akitwa Baba naho umukobwa akitwa Nyanshya.
Bukeye uwo mugabo aza gupfa. Hashize iminsi na wa mugore arapfa. Abana basigara bonyine. Nyanshya na Baba bajya mu ishyamba, bakajya batungwa no gutega utunyoni. Umuhungu ashakira mushiki we akazu mu rutare.
Umuhungu akajya ajya guhiga utunyoni. Umukobwa agasigara aho. Umuhungu akaza nijoro. Yaba atahutse akaririmba ati «
Nyanshya ya Baba, nyugururira.
Mwana wa mama nyugururira.
Nishe akajeje ni akawe na njye.
Nishe agaturo ni akawe na njye.
Nishe agafundi ni akawe na njye.
Akanini karimo tuzakagabana. »
Mushiki we ati « baruka rutare Baba yinjire. » Urutare rukabaruka. Akazana utunyoni bakarya, umukobwa yaba afite agafu, akarika, bakarya, bwacya mu gitondo, igihe cyo mu bunyoni, musaza we akabaduka akajya guhiga utunyamaswa two kubatunga. Akica agafundi, akica udukwavu, akica agakware, bwira agataha. Yagera kuri rwa rutare akaririmba, ati:"
Nyanshya ya Baba, nyugururira.
Mwana wa mama, nyugururira.
Nishe akajeje, ni akawe na njye.
Nishe agakwavu, ni akawe na njye.
Nishe agafundi, ni akawe na njye.
Akanini karimo tuzakagabana. »
Nyanshya.ati: « baruka rutare Baba yinjire. » Urutare rukabaruka. Musaza we akinjira. Bagateka bakarya. Bwacya mu gitondo agasubira guhiga.
Bukeye haza ikinyamaswa cyitwa Kizimu, cyumviriza ibyo Baba avuga aririmba. Umunsi umwe kigerageza kumwigana. Wa mukobwa ati « iryo jwi ko atari irya musaza wanjye ? » Alicecekera, cya gisimba kiragenda ariko ntibyatinda kiza gushobora kwigana Baba.
Umukobwa ati « baruka rutare Baba yinjire. » Urutare rurakinguka. Abona igipyisi kiraje. Ati « ye data we ! »
- Sogokuru ngukarangire utuyuzi tw' utudegede ?
- Turakakudegeda mu nda.
- Sogokuru ngukarangire utuyuzi tw'impaza ?
- Yego mukaka wanjye. Wa mukobwa afata akungo, akaranga utuyuzi, ati « rero sogokuru, urutaruka rujya hanze, ni urwawe, urutaruka rujya mu mbere ni urwanjye, urujya mu rutara, ni urwa musaza wanjye » Warupyisi iti « ndabyemeye. »
Nuko akaranga za nzuzi. Uruyuzi rumwe rurataruka, rujya hanze. Nyanshya ati « ngurwo urwawe ruragiye. » Cya gipyisi cyiruka kijya hanze. Wa mukobwa ati «fatana rutare. » Urutare rurafatana... Umukobwa aguma aho. Cya gipyisi kiragenda.
Musaza we aza kuza nimugoroba, yongera guhamagara mushiki we uko asanzwe abigenza. Undi araceceka, agira ubwoba agira ngo ni cya gipyisi kije. Musaza we arongera arahamagara, mushiki we aza kumva ko ari we. Abwira urutare ati « baruka Baba yinjire.» Urutare rurabaruka. Baba arinjira, asanga Nyanshya yagize ubwoba. Ati « ni bite ? » Undi ati « ndeka aha haje ikinyamaswa kimpamagara nk'uko usanzwe umpamagara.» Maze nti «baruka rutare Baba yinjire, urutare rurakinguka, mbona hinjiye igisimba. » Ndakibwira nti «Sogokuru, ngukarangire utuyuzi tw' utudegede. » Ngo « turakakudegeda munda. »Ngukarangire utuyuzi tw'impaza? Ngo «yego Mukaka wanjye. » Ndakibwira nti « urujya hanze ni urwawe, urujya mu rutara ni urwa musaza wanjye, urujya mu mbere ni urwanjye. » Noneho uruyuzi rugiye hanze ndakibwira nti «fata. » Cyirukiye hanze mbwira urutare rurafatana. Kimbwira ko nikigaruka kizandya.
Musaza we yirirwa aho, yiriranwa icumu n'umuhoro agira ngo nikigaruka acyice. Ariko cyari cyabumvirije kimenya ko ahari. Agitegereza iminsi itatu nticyaza.
Inzara ibishe ahinduka mushiki we, ati « umenya ari ubwoba bwari bwakwishe. » Nuko ajya guhiga utunyamaswa.
Igihe atarahiguka, cya gipyisi kiragaruka kirongera cyigana Baba. Umukobwa agira ngo ni musaza we, abwira urutare ngo rukinguke. Agiye kubona, abona hinjiye kandi cya kinyamaswa. Ati « ntabwo ibyanjye birarangiye. » Akibwiye ngo agikarangire utuyuzi, kiti « ntatwo nshaka. » Giherako kiramurya.
Musaza we aza kuza asanga cya gipyisi cyariye mushiki we, ahamagaye abura umwitaba. Abwira urutare rurakinguka, arinjira acana ziko. Arabutswe mu rusenge rw' urutare ukuguru kwa mushiki we, akeka ko yahagiye kubera ubwoba, ariko akumva amaraso amutonyangira. Arashishoza, asanga ukuguru ari ukwa mushiki we cya gipyisi cyashigaje.
Nuko arara aho, aryama ataryamye, bucya ajya guhorera mushiki we. Amaherezo avumbura cya gipyisi, agiye kucyica, kiti " banza uce aka gatoke ukuremo nyogosenge nariye. Ca n'akangaka k'ibulyo ukuremo sowanyu nariye. Tema n'iki gikumwe, ukuremo mushiki wawe." Baba abigenza atyo, agikuramo bene. wabo. Agitera icumu aracyica. Anyaga ibyo kwa cya gipyisi byose, nuko araboneza aritahira, ibyishimo ari byose.
Si jye wahera, hahera Warupyisi.


text:
Ibintu bitatu by’ingenzi Umukristo agomba kumenya. Evangeliste RUDASINGWA Jean Claude
1. Kwizera Imana nk’Imana iriho kandi ikagororera abayikunda, igasohoza ibyo yasezeranye.
Ugerageje gusesengura ubuzima bwacu bwa buri munsi ushobora kwibaza niba koko twizera Imana iriho, ireba kandi ikamenya ibyo dukora. Wabaza uti Imana yawe ibaho ryari? Abenshi basubizako ihoraho ariko wareba ibyo bakora ukabonako ibaho cyangwa igaragara mubuzima bwabo kucyumweru mugitondo, abandi ku isabato! Kandi wavuga ko iriho buri munsi, umutu ashobora kuba yavugako Imana abenshi bavugako bizera bakunda bakorera iriho, ariko ko itabona itanumva ibyo bakora nibyo bavuga (cyane ko abenshi bakora ibinyuranye nibyo bazezeranye nayo, nibyo bavuzeko bimuye kubw’urukundo bayikunda!).
Urukundo dusigaye dukunda Imana nk’inshuti yacu rumeze nkurwo dukunda inkoko! Ndavugako tuvuga ko dukunda inkoko ariko tukarengaho tukayirya. Urukundo ruryana, kutareka ngo Imana ibeho muritwe iteka buri munsi kandi ibe Imana ireba, yumva. (Ibikorwa rwihishwa nibibi ndetse biteye isoni no kubivuga).
• Mugukomeza gusesengura usangako kwemera no guhora twibwirako Imana igororera abayikunda kandi igaha umuntu wese ibikwiranye n’ibyo akora byatakaye. Ibi bijyana cyane n’icyizere dufitiye Imana umuremyi wacu. Niba ari uko abantu bagiye badutenguha sinabimenya. Twafashe Imana nkaho nayo ariko ishobora kutugenza.
• Mubyukuri dufite amasezerano menshi muri Kristo Yesu ariko imyitwarire yacu yerekanako wagirango amasezerano dufite mu Mana yarangije igihe cyayo. Mbese yabaye ‘EXPIRED”! Ariko Imana irinda Ijambo ryayo kugeza kugusohora. Naho ryatinda uritegereze kuzako rizaza ntirizahera.
2.Kumenya ko Imana ari Data.
• Gutakaza cyangwa kudaha agaciro ko Imana ari Data (umubyeyi) byatumye benshi batakaza igice kinini cy’ubunyangamugayo. Ibi byaturutseko ntakizere ko Imana izabakorera nk’ibyo umubyeyi akorera umwana we yibyariye. Kubura ikizere nibibi cyane kubuzima bw’umwuka ariko n’umubiri. Wari uziko kubura icyizere bishobora gutuma nubwo waba wavuwe n’umuganga ukomeye cyane imiti yaguhaye iba ipfabusa kuburwayi bwawe!
Wari uziko kubura icyizere uretse no kukwica mu mutwe bitera ubukene, ubunebwe n’izindi ngorane mubuzima. Reba nawe iyo waburiye icyizere umushoferi ugutwaye, ujya kugera iyo ijya urwaye umutwe, udatekereza neza, ishusho iza mumaso yawe niy’urupfu,impanuka, n’ibindi bibi gusa.
• Mbese waba uzi impamvu umwana wese iyo ahuye nikintu kimugoye cyangwa kimuteye ubwoba ahungira kumubyeyi? Ntakindi ni icyizeye amafitiye ko ashoboye kumutabara no kumukiza amakuba yose. Gutakaza ko Imana ari Data bizatugeza habi cyane kandi amasaziro yacu azabaho ari amaganya n’ubwoba n’umutima uhagaze.
• Imbaraga z’urupfu zizaruta cyane imbaraga z’ibyiza twagezeho n’ibyo twenda kubona. Kwamburwa ibyo twamaraniye cyangwa gushira vuba no kurwazwa (guhangayika) n’ejo hazaza bizagira imbaraga zikomeye mubuzima bwacu.
• Zirikana: Kumenya ko Imana ari Data bizatuzanira kuramba no kugerageza no gutegereza amasezerano dufite mu Mana.
• Kutamenya Imana kwacu neza guturuka cyane cyane mukuba ntamwanya tubiha ngo tumenyane nayo. Ubuse wamenya ikiri kumutima w’inshuti yawe gute koko mutaganiriye? Ushaka kumenya ikiri kumutima w’Imana, wafata umwanya mukihererana ukayibwira ibyo wumva bikuri kumutima maze nayo ikakubwira ikiyiri kumutima.
• Amasengesho yacu menshi ashingiye cyane kunda kuruta kumenya Imana. Kandi nabwo kuberako twatakaje ko Imana ari Data ikaba umurinzi wacu wo kwizerwa, ntakizere cyuko ibyo kurya dufite tuzabigumana, tubona bije ariko tukabona tunabibuze mumanzaganya.
3. Kugerageza amasezerano dufite ku Mana cyane cyane dukora uruhare rwacu
• Usesenguye igihe Yesu yazuraga Razaro (akamuha cyangwa akamusubiza ubuzima) ntabwo ariwe wagiye gukura igitare ku munwa w’imva. Kuki? Siwe awari washyizeho igitare. Kuki yemeye kumuzura? Nuko ariwe utanga ubuzima cyangwa akabutwara. Ntambaraga ufite zo kumeza imboga, no kwikiza indwara ariko ufite imbaraga zo guhinga no gutera imbuto, ufite n’ubushobozi bwo gushakisha ubwisungane mukwivuza. Korea ibyo hanyuma wibukeko Imana izaguhera umugisha mubyo ugerageza gukora urebeko itameza imboga zawe kandi ikagukiza indwara zakumugaje.
• Twibaze: Koko dufitiye Imana icyizere? Koko Imana iriho muri twe? Ese Imana ni Data? Niki nkora mpereye ku masezerano y’Imana ngo niteze imbere?
• Ukeneye KWIHANA KUKO WATAKAJE BYINSHI MU BUKIRISITO BWAWE
• Ukeneye KWIHANA KUKO UTIGEZE WIHANA KANDI KOKO UKENEYE AGAKIZA
Inyigisho ya Evangeliste RUDASINGWA Jean Claude
Tel: 0788876251.


text:
Iyi ni ifoto y’imva ya Yesu
Imva iri mu rutare abakirisitu bemera ko ari rwo Yesu Kirisitu yashyinguwemo i Yelusalemu yafunguwe bwa mbere nyuma y’ibinyejana byinshi ikinze.
Iyo mva ngo yafunguwe ubwo hatangizwaga umushinga wo kuvugurura inzu ifatwa nk’ahantu hera (urusengero) yitwa Holy Sepulchre izengurutse iyo mva. Iyi mva ngo yari imaze imyaka igera ku 1555 ifunze nta kintu kiyikorwaho.
Nkuko ikinyamakuru National Geographic.com, kimwe mu bateye inkunga uyu mushinga wo kuvugurura inyubako irimo imva ya Yesu kibitangaza, iyi mva ngo yari ikingishijwe urutare rubengerana rwasimbujwe urutare rw’umwimerere rwakingishijwe iyi mva nyuma yo gushyinguramo Yesu.
Itsinda ry’aba tekinisiye bo muri kaminuza ya Athens mu Bugiriki ngo basanze bagomba guhera mu gice cyo munsi y’ubutaka (cave) cy’iyo nzu kugira ngo imirimo yo kuvugurura iyo nzu igende neza bityo ngo byanabasabye gufungura inva ya Yesu iri muri iyo nzu.
Iri tsinda ry’aba bagiriki ni bo bantu ba mbere bazwi bafunguye iyo mva.
Nkuko bamwe mu nzobere muri tewolojiya babivuga, ngo Yesu ni umuntu wabayeho wavukiye i Betelehemu (ahitwa Palestine muri iki gihe) ndetse akaza gupfira mu isi.
Mu mwaka wa 326, umwami Constantine ( umwami wa mbere w’ingoma y’Abaroma) yohereje nyina witwaga Helena nk’intumwa ajya i Yelusalemu abaturage baho bamwereka imva ya Yesu.
Icyo gihe ngo ni bwo umwami Constatine yubatse inzu hejuru y’iyo mva yiswe Holy Edicule ari yo yifitemo urusengero rwitwa Holy Sepulchre ruri hejuru y’imva ya Yesu. Imirimo ya nyuma yo kubaka iyo nzu ngo yarangiye mu mwaka wa 1,800.
Mu 1958, Itorero rya Orthodox b’Abagiriki, Kiliziya Gaturika, n’itorero ry’aba Orthodox b’abanya Armenia bemeranyijwe ko iyo nzu ikeneye kuvugururwa ariko hari hashize imyaka isaga 50 bataremeranywa ku buryo bizakorwa n’ingengo y’imari bigomba gutwara.
Ikinyamakuru National Geographic cyatangaje ko uyu mushinga uzatwara asaga Miliyoni enye z’amadorari ya Amerika.


text:
Abaturage batuye mu murenge wa Rwinkwavu, mu karere ka Kayonza, baravuga ko bugarijwe n’ikibazo cy’ inzara n’ imibereho mibi bakomora ku kuba hashize imyaka ibiri babujijwe guhinga igishanga cya Rwinkwavu kandi ari ho bakuraga ibibatunga, kuburyo bamwe muri bo barahunze iyo nzara bajya mu bihugu by’amahanga.
Aba baturage bavuga ko mu mwaka wa 2014 haje umushinga wa RCSP utunganya ibishanga, mu kugera muri aka gace ngo yahagaritse aba baturage guhinga muri iki gishanga. Muri 2014 uyu mushinga ngo wahise utangira gutunganya iki gishanga ngo kizahingwemo umuceri ariko bikorwa aba baturage badahawe ingurane yo kubafasha mu mibereho yabo ari na byo bavuga ko byabaye intandaro y’ inzara ibugarije.
Aba baturage bavuga ko nyuma yo gutunganya iki gishanga bakabuzwa no kugihingamo ngo nticyanahinzwemo nkuko byari bitegganyijwe kugeza uyu mwaka, aho bateyemo Soya n’ibigori.
Umwe muri aba baturage witwa Nizeyimana Eugene yabwiye Makuruki.rw ko kudahinga igishanga cya Rwinkwavu cyari kibatunze byabateye gusonza.
Yagize ati: “Dufite ikibazo cy’ inzara gikomeye cyane, twahinganga iki gishanga ari cyo kidutunze, haza umushinga RCSP utubuza kongera kugihinga bituma dusonza, rwose dufite ikibazo cy’ inzara.”
Uwitwa Hakizimana Bonavature yavuze ko bitewe n’ ikibazo cy’ inzara bamwe muri bo bari baturanye bafunze amazu yabo bagasuhuka, bajya mu bihugu bituranyi n’u Rwanda gushaka ubuzima.
Yagize ati: “ Umuntu arareba yabona abana bagiye ku mugwa mu maso agahitamo gukinga metalike akigendera, mu mudugudu wacu wa Murama hari abo twari duturanye bakinze barigendera.”
Bizimana Claude, Umunyamabanga Nshingwabikorwa w’ umurenge wa Rwinkwavu
Umunyamabanga Nshingwabikorwa w’ umurenge wa Rwinkwavu, Bizimana Claude, na we yemeranya n’ abaturage ayoboye ko muri uyu murenge hari ikibazo cy’ inzara ariko akavuga ko nk’ ubuyobozi bagerageza gufasha abaturage uko bashoboye.
Yagize ati: “Abaturage tugerageza kubaha inkunga zo kubafasha ariko bose nta bwo zabageraho kuko ni benshi. Tuzitanga duhereye ku bakennye kurusha abandi….gusuhuka bibaho ariko nta bwo bikabije baragenda bakongera bakagaruka mu murenge abo dufite basuhutse ni nka 30.”
Muri iki gihembwe cy’ ihinga aba baturage barakomorewe bongera guhinga muri iki gishanga ariko bafite ikibazo cyo kubona amazi yo kuhira imyaka yabo kuko ayabagamo umushinga RCSP wayagomeye kugira ngo bazayasaranganye agere no mu murenge wa Murundi.
Umunyamabanga wa Leta muri Minisiteri y’ubuhinzi n’ubworozi Tony Nsanganira wari wifatanyije n’ aba baturage mu gikorwa cyo kuhira Soya n’ ibigori bihinze muri iki gishanga, kuri uyu wa wa 9 Kamena 2016, yahumurije aba baturage ababwira ko n’ubwo bafite ikibazo cy’ inzara Leta izakomeza kubaba hafi anabasaba gushiruka ubute bagakora kuko ari cyo kizatuma iyo nzara ishira.
Umunyamabanga wa Leta muri Minisiteri y’ ubuhinzi n’ ubworozi Tony Nsanganira yasabye abaturage gushirika ubute bagakora kugira ngo barwanye inzara
Yagize ati: “ Nta bwo bishimisha kunyura ku bantu nkumva bavuga ngo bafunguye aya mazi kuko waje, ubu nugenda aragukurikira. Abayobozi bajye babasobanurira neza, dufite ikibazo cy’ amazi make, tuba tugomba kuyasaranganya nibiba ngombwa babakorere ingengabihe y’ uko aya mazi azajya akoreshwa”
Yakomeje agira ati : “Ikibazo cy’ inzara na cyo nagira ngo mbabwire ko mutari mwenyine kuva kuri Perezida wa Repubulika n’ izindi nzego twifatanyije namwe muri ibi bihe bikomeye.”
Aba baturage bavuga ko iyi nzara yatumye muri uyu murenge haduka ubujura bw’ amatungo haba amaremare n’ amagufi, ikanatuma babura uko bishyura ubwisungane mu kwivuza.
Abaturage akanyamuneza kari kose kuko babonye amazi yo kuhira imyaka yabo
Nsanzimana Ernest
MAKURUKI.RW


text:
Ibitotsi by’urupfu siryo herezo ry’ubuzima. Ku imva ya Lazaro Yesu yabwiye Marita mushiki wa Lazaro ati: "Ni jye kuzuka n’ubugingo; unyizera, naho yaba yarapfuye, azabaho." Yohana 11:25.
Abapfira "muri Kristo" basinziriye mu bituro kuribo hari ibyiringiro by’ahazaza. Ubasha kubara umusatsi wo ku mitwe yacu kandi udutengatiye mu kiganza cye, ntazigera atwibagirwa. Birashoboka ko twapfa gutasubira mu gitaka, ariko imibereho yacu iba icyibukwa imbere y’Imana. Ubwo Yesu azagaruka, azakangura abakiranutsi bapfuye, nkuko yabijyenje kuri Lazaro.
"Ariko bene Data, ntidushaka ko mutamenya iby’abasinziriye, mutababara nka ba bandi badafite ibyiringiro. Kuko Umwami ubwe azaza, amanutse ava mu ijuru, arangurure ijwi rirenga, hamwe n’ijwi rya marayika ukomeye, n’impanda y’Imana; nuko abapfiriye muri Kristo nibo bazabanza kuzuka: maze natwe abazaba bakiriho basigaye, duhereko tujyananwe na bo tuzamuwe mu bicu, gusanganira Umwami mu kirere. Nuko rero tuzabana n’Umwami iteka ryose. Nuko mumaranishe imibabaro kubwirana aya magambo. 1 Abatesolonike 4:13, 16-18.
Ku munsi w’umuzuko, inzira y’urupfu izasa naho kari akanya gato ko kuruhuka. abapfuye ntibazabasha kwibuka igihe bamaze atari bazima. Abemeye Kristo nk’Umucunguzi wabo, bazakangurwa mu bitotsi n’ijwi ryiza rizaba rimanuka riza ku isi.
Hari ikindi kijyana ni byiringiro by’umuzuko:
Ibyiringiro by’iwacu mw’ijuru aho "Imana izahanagura amarira yose ku maso yabo. Ntihazongera kubaho urupfu, umuborogo cyangwa gutaka" (Ibyahishuwe 21:4). Abakunda Imana ntibakwiye gutinya urupfu. Hirya yarwo hariho kubana n’Imana iteka ryose. Yesu niwe ufite "imfunguzo z’urupfu" (Ibyahishuwe 1:18). Tudafite Kristo, urupfu rwakabaye inzira inyurwamo abagana uruhande rumwe igaherera mukwibagirana, ariho iyo turi kumwe na Kristo hari umucyo, n’ibyiringiro bitangaje.


text:
Bwishyura: Imurikabikorwa ngo rituma abaturage bamenya umusaruro uturuka mu mihigo y’umurenge
Kuri uyu wa 26 Kamena 2014, mu Murenge wa Bwishyura mu Karere ka Karongi habaye imurikabikorwa ry’abafatanyabikorwa mu iterambere maze ubuyobozi bw’Akarere ka Karongi bushimira abafatanyabikorwa b’ako More...
Karongi: Abafatanyabikorwa barasabwa kuba inyongeragaciro mu bikorwa by’abaturage
Kuri uyu wa 4 Kamena 2014, mu Murenge wa Murundi mu Karere ka Karongi habereye imurikabikorwa by’abaturage bo muri uwo murenge ryari ryinganjemo ibikorwa by’ubuhinzi n’ubworozi bya kijyambere More...
Gatsibo: Kugaragariza abaturage ibibakorerwa niwo musingi w’imiyoborere myiza
Kugaragaza ibyo dukora ni umusingi w’imiyoborere myiza, ibi ni ibyatangajwe n’Umunyamabanga nshingwabikorwa w’Intara y’Uburasirazuba Makombe Jean Marie Vianney ubwo yatangizaga imurikabikorwa More...
Rwanda | Huye: Abafatanyabikorwa barateganya kumurikira ibikorwa abaturage
Hatagize igihinduka, guhera ku itariki ya 5 kugeza kuya 7 Kanama,2012  abafatanyabikorwa bakorera mu Karere ka Huye bazagira igihe cyo kumurikira ababishaka bose ibijyanye n’ibikorwa byabo. Ubundi, abafatanyabikorwa More...
Rubavu: Bwa mbere urubyiruko rwatangije imurikabikorwa ryarwo
Tariki 15 kamena, amashyirahamwe n’amakoperative y’urubyiruko rwo mu karere ka Rubavu yatangiye imurikabikorwa ry’iminsi itatu ku nsanganyamatsiko igira iti “ibigo by’ urubyiruko More...
Ngororero: Gusoza imurikabikorwa byaranzwe no gufata ingamba zo mu mwaka utaha
Ku itariki ya 07 Kamena 2012 mu karere ka Ngororero habaye umuhango wo gusoza imurikabikorwa bya JDAF Isangano. Uwo muhango wabanjirijwe no gutanga inka 6 zahawe abapfakazi barokotse jenoside yakorewe abatutsi More...
Nyagatare: Byageze ku gicamunsi cy’umunsi wa mbere imurikabikorwa ry’iminsi ibiri ry’abafatanyabikorwa (JAF) ritaratangira
Mu gihe hateganyijwe imurikabikorwa ry’iminsi ibiri kuri uyu wa 23 na 24 Gicurasi 2012, bigeze ku gicamunsi cy’umunsi wa mbere bakiri mu myiteguro kuko ubwo twahageraga mu ma saa tanu bari bakirimo More...
Nyagatare: Abafatanyabikorwa b’akarere bagiye gukora imurikabikorwa ry’ibyo bakora
Abafatanyabikorwa bikorwa b’Akarere ka Nyagatare ku bufatanye n’ubuyobozi bw’Akarere barimo gutegura imurikabikorwa rizabafasha kwereka abaturage serivisi batanga ndetse rigaha n’abaturage More...
Nyamasheke: Imurikabikorwa ni umwanya wo kwerekana ibyo ukora no kwigira ku bandi.
Imurikabikorwa (Open day) ngo ni umunsi wo gushyira ku mugaragaro ibyo ukora n’uburyo ubikoramo,  ndetse ukaba n’umwanya mwiza wo kwigira ku bandi. Ibi ni ibyatangajwe na bamwe mu bitabiriye imurikabikorwa More...
Nyamasheke: Jadf irashimirwa uruhare igira mu guteza imbere akarere.
Kuva tariki ya 15 kugeza kuwa tariki ya 16 werurwe 2012, ihuriro ry’abafatanyabikorwa mu iterambere ry’akarere ka nyamasheke (JADF Nyamasheke) riri mu imurikabikorwa, aho buri mufatanyabikorwa ari More...


text:
ven.
07
juin
2013
ISOMO RYA MBERE
Igitabo cya mbere cy’Abami (1 Bam 17, 17-24)
Mu rugo umuhanuzi Eliya yabagamo, 17umwana w’uwo mugore nyir’urugo yararwaye. Indwara ye irakomera ku buryo yamuhitanye. 18Umugore abwira Eliya ati “Mpfa iki nawe muntu w’Imana ? Ese wazanywe iwanjye no kwibutsa Imana icyaha cyanjye, ngo wicishe umwana wanjye ?” 19Eliya aramusubiza ati “Mpa umwana wawe !” Amumukura mu gituza, aramufata amujyana mu nzu yo hejuru yararagamo, amuryamisha ku buriri bwe. 20Hanyuma atakambira Uhoraho agira ati “Uhoraho Mana yanjye, ese urashaka kugirira nabi uyu mupfakazi wancumbikiye, umwicira umwana ?” 21Eliya arambarara gatatu hejuru y’umwana, maze atakambira Uhoraho agira ati “Uhoraho Mana yanjye, umwuka w’uyu mwana numugarukemo !” 22Uhoraho yumva ijwi rya Eliya, maze umwuka w’umwana umugarukamo asubirana ubuzima. 23Eliya afata umwana, amukura mu nzu yo hejuru aramumanukana amuhereza nyina. Eliya aravuga ati “Dore umwana wawe ni muzima.” 24Umugore abwira Eliya ati “Yego, noneho ubu menye ko uri umuntu w’Imana, kandi ko ijambo ry’Uhoraho uvuga ari ukuri.”
ZABURI (Zab 30 (29), 3-4, 5-6ab, 6cd-12, 13)
Inyik/ Ndakurata Uhoraho, kuko wampaye kwegura umutwe.
Uhoraho Mana yanjye, naragutakiye maze urankiza ;
Uhoraho, wanzamuye ikuzimu,
maze ungarurira kure nenda gupfa.
Nimucurangire Uhoraho, mwebwe abayoboke be,
mumwogeze muririmba ubutungane bwe ;
kuko uburakari bwe butamara akanya,
naho ubutoneshe bwe bugahoraho iteka.
Ijoro ryose riba amarira gusa,
ariko igitondo kigatangaza impundu z’ibyishimo.
Nuko amaganya yanjye uherako uyahindura imbyino,
ikigunira nari nambaye ugisimbuza imyenda y’ibirori.
Ni yo mpamvu umutima wanjye uzakuririmba ubudatuza,
Uhoraho Mana yanjye, nzagusingiza iteka ryose.
ISOMO RYA KABIRI
Ibaruwa Mutagatifu Pawulo Intumwa
yandikiye Abanyagalati (Gal 1, 11-19)
11Mbibamenyeshe rero bavandimwe, iyo Nkuru Nziza nabigishije si iy’umuntu, 12si n’umuntu nyikesha kandi si umuntu wayinyigishije : ni Yezu Kristu wayimpishuriye. 13Mwumvise kandi imigirire yanjye kera nkiri mu kiyahudi : ko natotezaga bikabije Kiliziya y’Imana nshaka kuyitsemba. 14Kandi benshi mu bo tungana dusangiye n’ubwoko, nabarushaga gukurikiza idini ya kiyahudi, nkabasumbya ishyaka ryo guharanira umuco karande w’abasokuruza.
15Nyamara umunsi Uwanyitoranyirije nkiri mu nda ya mama, yampamagaye ku bw’ineza ye 16ngo ampishurire Umwana we kugira ngo mwamamaze mu mahanga, ako kanya nahise mpaguruka nta we niriwe ngisha inama, 17habe no kuzamuka i Yeruzalemu ngo nsange abantanze kuba intumwa ; ahubwo nagiye muri Arabiya, nyuma ngaruka i Damasi. 18Nyuma y’imyaka itatu ni bwo nazamutse i Yeruzalemu kureba Petero, tumarana iminsi cumi n’itanu. 19Nta yindi ntumwa twabonanye, uretse Yakobo umuvandimwe wa Nyagasani.
IBANGONDIRIMBO RIBANZIRIZA IVANJILI (Lk 7, 16)
Alleluya Alleluya.
Umuhanuzi ukomeye yaduturutsemo :
Imana yasuye umuryango wayo.
Alleluya.
IVANJILI
+ Luka (Lk 7, 11-17)
Muri icyo gihe, 11Yezu arakomeza ajya mu mugi witwa Nayini.
Abigishwa be n’abandi benshi baramukurikira. 12Ngo agere hafi y’irembo ry’umugi, ahura n’abahetse umurambo bajya guhamba umuhungu w’ikinege, nyina akaba yari umupfakazi ; kandi abantu benshi bo muri uwo mugi bari bamuherekeje. 13Nyagasani amubonye amugirira impuhwe ; aramubwira ati”Wirira !” 14Nuko yegera ikiriba agikoraho, abari bagihetse barahagarara. Aravuga ati “Wa musore we, ndabigutegetse haguruka !” 15Nuko uwari wapfuye areguka aricara, atangira kuvuga. Yezu amusubiza nyina. 16Bose ubwoba burabataha, basingiza Imana bavuga bati “Umuhanuzi ukomeye yaduturutsemo, kandi Imana yasuye umuryango wayo.” 17Iyo nkuru isakara muri Yudeya yose, no mu gihugu cyose kiyikikije.


text:
Mu gice giherutse, Mateso yari abwiwe ko yatoranyijwe mu bantu 10 bafite imivugo myiza mu irushanwa.Abwirwa ko agomba kuba ari ku biro bya radio guhatana n’abandi bafite imivugo yatoranyijwe ku munsi ukurikira.Ese byaje kugenda bite?
Bukeye bwaho ku gicamunsi Mateso yerekeje ku kibuga cy’indege i Kanombe kwakira uwo umutima we ukunda. Akigerayo nta minota icumi yashize ba Raissa batarahasesekara, ni uko barahoberana cyane nyina w’uyu mukobwa nawe ahobera Mateso ariko Donald we ubwo Mateso yazaga kumuhobera n’ubwuzu yahise amuhereza intoki.
Raissa wari urinze agera i Kigali atavuganye na se inzira yose, yaramwegereye aramubwira ati: “Papa njyewe ngiye ku ishuri” undi ahita akura amafaranga ibihumbi ijana mu mufuka aramuhereza ngo atege ivatiri. Maze Raissa na Mateso bicara mu modoka inyuma bagenda baganira.
Mateso ati: “Amakuru y’iyo se mukundwa?
Sha ndaho ariko sinigeze mpishimira nasanze umugabo twagiye kureba ameze nk’uheheta, sha sheri uzi ko yansanze no mu cyumba nambaye ubu?
Nizere ko nta cyabaye?
(Agatwenge) Humura nta wundi nabikorera atari wowe, humura rero ntacyo yagezeho. Burya cya gihe turi iwanjye numvaga ugiye kubikora mbabazwa n’uko wagiye kwa kundi!
Humura sha burya igihe cyari kitaragera.Ariko wansezeranije ko hari ikintu uri bumbwire nuza?
Byihorere sha, nashakaga kukubwira ko Papa ashaka kunshyingira umugabo w’umunyamerika witwa George Marguey ubu sincana uwaka na data kuko namubwije ukuri ko nkukunda.
Byihorere Imana yaturemye irabizi neza, sha uziko nanjye nahamagawe ngo ndi mu bantu icumi batsinze muri ya marushanwa nitabiraga yo kwandika? Uyu munsi saa tatu ndajya gufata ibihembo, ntumperekeza se mukunzi?
Ubwo se urumva wansiga sha?
Bageze mu kigo Raissa abona abanyeshuri beshi bafite ubwuzu bwo kumusuhuza kandi yumvaga asa n’unaniwe niko kwanga kujya mu cyumba cye ahubwo ajya kwa Mateso aba ariho akarabira ahindura imyenda ubundi aryama aho akanya gato, maze isaha zo kujya gufata ibihembo bya Mateso zigeze arabyuka batega ivatiri ku mafaranga yari yasagutse.
Ubwo binjiraga muri studio basanze umugabo ushinguye yicaye mu ruganiriro maze uwo musore ati:”muraho, nitwa Mateso HAKUZIMANA. Uyu turi kumwe ni umukunzi wanjye yitwa ISIMBI Donald Raisa nari nitabye nahamagawe mu batsinze amarushanwa yo kwandika mwashyizeho.”
Uwo mugabo wari wicaye aho ati:”mbese ni wowe Mateso? Twishimiye kukwakira hano, njyewe ndi Asinatole KARANGWA Muvunyi. Ni njyewe mwaraye muvuganye, Ndi umuyobozi wa hano wa Radio n’ikinyammakuru INZIRA. Ikaze rero urisanga gusa uri umuhanga cyane! Ese ubu ufite imyaka ingahe?”
Mateso ati:”Ni 22 uyu mukunzi wanjye murusha ibiri yonyine!”
Baberetse aho bicara. Saa tatu zageze aho hamaze guteranira abagabo basheshe akanguhe n’abasore bagera kuri 12 hari harimo 10 bari mu irushanwa na 2 b’abakemurampaka.
Ni uko umuyobozi wa Radio atangira avuga ati “Reka tubanze tubahe ikaze mwese muteraniye aha, twateguye irushanwa ryitabirwa na benshi, ariko mwe muri hano, nimwe mwakoze neza kurusha abandi none buri wese agiye kudusomera ikinamico cyangwa umuvugo yanditse maze n’abandi babyumve bitavugwa ko hari ukubera kwabayeho.”
Batangiriye kuri Peter ,hakurikira Agnes..., maze bakora urutonde kuburyo nta wamenye icyakurikijwe ni uko Mateso bamubwira ko ariwe uri buherukire abandi bose.
Ubwo hari abanyamakuru benshi batandukanye batumiwe, maze uko umwe asoma umuvugo we abanyamakuru bagafotora banafata amajwi, Raisa wari wicaye iruhande rwa Mateso yambaye agakanzu keza cyane kagaragaza ingano ye neza yahise yongorera umukunziwe ati: “ubwo uri buvuge nyuma buriya wabaye uwa nyuma”, undi ati: “nta kibazo ik’ingenzi ndi mu bagenewe ibihembo mu gihe abagera kuri Magana cyenda batahamagawe”.
Byageze aho Mateso arahamagarwa, arahaguruka mu gapantaro k’umukara n’ikote ry’umukara afashe impapuro mu ntoki ahagarara imbere y’abantu bari bateraniye aho nta bwoba atangira kuvuga umuvugo we atanasoma kuko yari yarangije kuwufata mu mutwe, ni uko ahera ku mutwe w’umuvugo agira ati:
ESE UBU IMANA IVUGIYE ISAZI?
Njya nicara nkibaza byinshi
Akenshi ibisubizo byo simbibone
Kuva kera isi igitangira kubaho
Kugeza n’ubu ikataje mu iterambere
Nukuri ntizahawe agahenge na rimwe.
Ese ubu Imana ivugiye isazi?
Ko zangwa cyane ngo zigira umwanda
Ngo mu bisebe no mu myanda niho zituye
Ngo urusaku rwazo ntirusanzwe
Ese ubu Imana ivu giye isazi?
Njya mbabara cyane bidasanzwe
Iyo base bazifata nk’ibitazwi
Iyo zicwa urubozo ijoro n’umunsi
Ngo si ibiremwa byagenewe umugisha
Ibyo birandya nkicara nkarira.
Ngo si ibiremwa ntizahabwa ijambo
Mu migi zigakumirwa ngo ni inyamwanda
Mu kazi zigahezwa ngo ntizishoboye
Mu birori zigakumirwa ngo ziranuka
Ngo ntawe uzizi ni inzererezi gusa!
Ibindi biremwa bigira Imana
Nkaho byaremwe ahari Imana izindutse
Nkaho byahawe gutwara isi iteka
Si ugutengamara bikegeka amakimbagirano
Ese ubu Imana ivugiye isazi?
Dore imirimo mibi niyo zihabwa
Ibihembo byazo byo ni ukwicwa n’isari
Ziravunishwa ijoro n’umunsi
Imvune yazo izigera no kumisokoro
Igihembo cyazo cyo kingana amacandwe
Ese ubu mana wavugiye isazi?
Ese mana ituye iyo numva bavuga
Ngo ni wowe rurema waremye isi n’ijuru
Ese ubu ni nawe waremye izi isazi?
Nyemerera nkubaze icyo wazihoye
Ese ubu nawe ubona agahinda kazo?
Dore zirakandamizwa hirya no hino
Ntizihabwa agahenjye ngo zirambike agasaya
Hirya hino ziracunaguzwa zigahigwa bukware
Zirajya gutuza zigaturutumbywa
Zitukwa cyane zikubitwa imigeri n’imigiti
Ese mana koko nazo ni ibiremwa byawe?
Wazihoye iki se zari zakoze kitababarirwa?
Ko njye mbona usa nuwazivumye iteka
Ukazigabiza abahirwa bakazihiga?
Mbese ugasa n’uzirengagije mubiremwa byawe?
Mpa akanya mana njye nkubaze nshize amanga
Niba wararemye byose koko ubikunze
Ni kuki zirengana uzireba ukazihorera?
Dore ziricishwa amashyi uboshye umuyaga
Ntiziririrwa ntawe uzitayeho n’umwe
Ese ubu koko wowe urazikunda?
Ibindi biremwa biratambuka bishinjagira
Uretse no kunezererwa biranatunze
Birisanga hose ni ntakumirwa
Mbese biratimaje byujuje ibigega.
Ese ko ufite byose mu kuboko kwawe
Utazikunze wazitsembye wenda burundu?
Ko zaba ziruhutse umubabaro zihorana iteka,
Ziterwa no gupyinagazwa kwa burimunsi,
No guturatuzwa badatuma zituza?
Ubundi baravuga ngo uranafuha
Nyamara zo zifunyangwa urebera
Ko watabaye ubwoko bwawe mu Giputa
Ese ubu wananiwe kuzikiza cyangwa kuzitsemba,
Ngo wenda zituze zitadurunganywa nk’uku?
Birasa n’inzozi zizaba impamo
Ahari zitindiye kuzasohora
Ukibuka isazi zigacungurwa
Zikabona akanya zigahabwa ijambo
Zikabona agahenge zikarambika agasaya
Zikabyara zigahembwa aho gutabwa
Zatsikira zigafatwa mu mugongo ntizifatwe matekwa
Njye ndabirora nk’ibizaba ejo cyangwa none
N’ubwo nta gacu kerekana ko imvura izagwa
Ariko n’ubutayu bujya bubona amazi!
Ese ubu Imana ivugiye isazi?
Reka nkome akamo nzihumurize
Nubwo ryatinda rishyirwa rikeye
Sazi,sazi nti mwiyinubagane
Murapfa none mupfira kuzarama iteka
Ngo ijuru ni umurage w’abatindi nkamwe.
Si inzozi zisanzwe ndabona zizasohora
Isazi mvugira zigahabwa ijambo
Ntimuri ba mirenge ariko muri ba mugisha
Kandi burya hacungurwa uwari yacunagujwe
Ntibiri none ariko igiye kuvugira isazi.
Uko uyu musose yavugaga umuvugowe, abari aho bose bakomaga amashyi buri uko Mateso yitsaga ijwi, mbese ubona batwawe cyane. Abanyamakuru nabo bafotora buri kanya, ndetse yagiye kurangiza kuwuvuga bose babibona ko yabashimishije cyane ndetse nta wamuhiga.
Mateso asoje kuvuga igihangano cye, uwari ayoboye uwo muhango yahamagaye abantu bagaragaje ibihangano byabo maze bahagarara imbere ku murongo umwe, ni uko bahamagara ba abakemurampaka ngo basome uko bagiye batsinda, maze KARANGWA wari ahagarariye itsinda ry’abakemurampaka yigira imbere arabasuhuza arangije aravuga ati:
“Mu by’ukuri nubwo twe tutavuga, namwe mwiboneye uburyo byari bimeze mbabwiye ngo mutondeke muhereye kuwa mbere mwabikora? Ariko kugirango tutamara umwanya reka mpere ku wa mbere hanyuma mpendahende n’umuyobozi w’iyi Radiyo yigire hino amushyikirize igihembo cye.”
Ni uko afungura ibahasha asoma izina agira ati “Uwa mbere wagaragaje igihangano cy’ubudashyikirwa ni HAKUZIMAANA Mateso” nuko umuyobozi aratambuka amushyikiriza ibahasha irimo ibihumbi Magana atanu by’amafaranga y’u Rwanda, amuha mudasobwa igendanwa arangije amuha n’impamyabushozi yo kwitabira maze aramuhobera ati “Uri umuntu w’umugabo.”
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.